title: Hautarauhan rikkominen

text: Suomen lainsäädännössä haudalla tarkoitetaan paikkaa, johon vainaja on kirkollisin tai muunlaisin menoin haudattu. Samanlaisen oikeudellisen suojan saa arkussa haudattu tai ilman arkkua haudattu vainaja tai hänen tuhkauurnansa. Jos ruumis on jäänyt kateisiin, hautana pidetään hautausmaalla olevaa ruumiin symbolista säilytyspaikkaa. Hautarauha on voimassa niin pitkään kuin hauta voidaan tunnistaa vainajan leposijaksi. Muinaiset haudat on suojattu muinaismuistolailla (295/1963, 2 §) ja niiden tärvelemisestä rangaistaan rakennussuojelurikosta koskevan lainkohdan (rikoslain 48 luvun 6 pykälän) mukaan.


title: Hautarauhan rikkominen

text: Säännöksen toisessa kohdassa mainittu hautaamattoman ruumiin käsittely pahennusta herättävällä tavalla tarkoittaa esimerkiksi ruumiin kätkemistä, sen tuomista yleiselle paikalle, silpomista, hävittämistä tai sen käyttämistä seksuaalisen teon kohteena. Kolmannessa kohdassa tarkoitettua haudan tai kuolleen muistomerkin turmelua tai häpäisyä on esimerkiksi kukkien tai istutusten repiminen tai tallaaminen sekä hautakiven sotkeminen, kaataminen tai muunlainen vahingoittaminen sekä jätteiden heittäminen haudalle tai maan kaivaminen haudalla, vaikka se tapahtuisi hautaa avaamatta.


title: Hautarauhan rikkominen

text: Hautarauhan rikkomisesta rangaistaan vain, jos teko on tahallinen.


title: Omankädenoikeus

text: Omankädenoikeus on Suomen rikoslain 17 luvun 9 § mukainen rikos. Omankädenoikeuteen syyllistyy henkilö, joka oikeutensa puolustamiseksi tai toteuttamiseksi omin valloin ryhtyy toimeen, jota hän ei saa tehdä ilman viranomaisen myötävaikutusta. Omankädenoikeudesta tuomitaan, jollei teosta muualla laissa säädetä ankarampaa rangaistusta, sakkoon tai vankeuteen enintään kuudeksi kuukaudeksi.


title: A Noite

text: A Noite oli brasilialainen sanomalehti, joka ilmestyi Rio de Janeirossa vuosina 1911–1957. Lehden perusti Irineu Marinho, jonka suku on merkittävä viestintäalan omistaja.


title: Hajar al hubla

text:
Hajar al-hubla tai "Hajar el-hibla" (lähteestä riippuen) on suuri rakennusmateriaaliksi työstetty kivi eli monoliitti Baalbekissä Libanonissa.
Kiven ulkomitat ovat 21,6 x 4,3 x 4,6 metriä, ja sen on arvioitu painavan 1 100–1 500 tonnia. Se on painavin tunnettu yksittäinen rakennuskappale. Vertailukohdan tarjoaa Kheopsin pyramidi, jonka kivet painavat keskimäärin 2,5–5 tonnia ja isoimmat noin 50 tonnia.
Monoliitti ei varsinaisesti kuulu lähellä olevaan Baalbekin terassiin eikä sen päälle myöhemmin rakennettuihin roomalaisaikaisiin temppeleihin. On arveltu, että kivi on jostakin syystä jäänyt louhokselle, josta terassin muutkin kivet ovat peräisin.
Suurin mysteeri ja mielenkiinnon aihe on se, miten monoliitti ja terassin muut, trilithoniksi kutsutut
pienemmät kivet on pystytty aikoinaan kuljettamaan noin kilometrin päässä olevalle rakennuspaikalle ja 11 metrin korkeuteen.


title: Hajar al hubla

text: On jopa arvioitu, että kiviä ei olisi niiden painon vuoksi mahdollista siirtää edes nykyaikaisilla koneilla, joskin vastaväitteenä on esitetty, että vastaavia kuormia nostetaan laivanrakennuksessa. Joka tapauksessa kivien liikuttelu olisi nykyäänkin ellei mahdoton, niin ainakin erittäin haastava tehtävä. Voidaan vain arvailla, millaisia työtapoja tuhansia vuosia sitten eläneillä rakentajilla on ollut käytössään.


title: Samavesam of Telugu Baptist Churches

text: Samavesam of Telugu Baptist Churches on ryhmä kirkkoja Etelä-Intiassa. Sillä on noin puoli miljoonaa jäsentä. Se käyttää telugun kieltä. Se kuuluu baptistien maailmanliittoon.


title: Elisa Lispector

text: Elisa Lispector (alk. "Leia Lispector", 24. heinäkuuta 1911 Savran Podillja – 6. tammikuuta 1989 Rio de Janeiro) oli brasilialainen kirjailija, Clarice Lispectorin vanhempi sisar. Podillja kuului siihen aikaan Venäjään, nykyisin se on läntistä Ukrainaa.


title: Trapetsi

text: Trapetsi on sirkuksessa käytettävä väline, jota käytetään ilma-akrobatiassa. Trapetsi koostuu tangosta, joka roikkuu kahden köyden varassa ja on noin 50–70 cm leveä. Trapetseja on kolmenlaisia: keinutrapetseja, joissa on painot tangon päissä keinuliikkeen ylläpitämiseksi, staattisia trapetseja, joita Suomessa käytetään useimmiten, ja paritrapetseja, jotka ovat hieman leveämpiä kuin staattiset trapetsit.


title: Trapetsi

text: Staattisella trapetsilla temput voidaan jakaa tasapainoliikkeisiin, tangon ympäri pyöriviin liikkeisiin, tiputuksiin sekä muihin still-liikkeisiin.


title: The Tarjas

text: The Tarjas on suomalainen ramopunk-yhtye, joka aloitti toimintansa syksyllä 2006.


title: The Tarjas

text: Yhtyeen ensimmäinen julkinen esiintyminen oli Puustock-festarien yhteydessä järjestetty Ramopunk-piknik Juvalla 21.7.2007. Tuolloin ilmestyi myös yhtyeen ensimmäinen CD-EP "Tarjas on punk". Loppuvuodesta The Tarjas oli mukana eri esittäjien "Jouluräyhää!" -levyllä, ja teki myös levytyssopimuksen Killer Recordsin kanssa. Yhtyeen toinen julkaisu - 7" vinyylisingle "The Tarjas" - ilmestyi helmikuussa 2008.


title: The Tarjas

text: Parhaillaan The Tarjas suunnittelee jo seuraavia levytyksiä. Bändiin on otettu myös neljäs jäsen: Kakka-hätä 77 -yhtyeen Juuso, kitaristi-laulaja Veskun, basisti Timon sekä rumpali Matin lisäksi. Juuso kumminkin on jo jättäytynyt pois yhtyeestä.


title: The Tarjas

text: Yhtyeen esikuvia ovat mm. The Donnas, Ramones, The Queers ja Häiriköt. Yhtye on myös todennut: "Pyhä kolminaisuus tarkoittaa meille Ne Luupojat Surf -akselia".


title: The Tarjas

text: The Tarjas sai nimensä The Donnas -yhtyeen debyyttialbumista, mikä oli yhteinen innoituksen lähde soittajille. Nimelle etsittiin suomenkielistä vastinetta ja bändi päätyi Tarjaan.


title: Ruskoärviä

text: Ruskoärviä ("Myriophyllum alterniflorum") on monivuotinen vesikasvi.


title: Ruskoärviä

text: Ruskoärviän rento oljenkeltainen varsi pysyy kokonaan veden alla, vain kukat kohottuvat vedenpinnan yläpuolelle. Hienoliuskaiset, punertavat lehdet ovat kiehkuroina. Pienet kukat ovat yksineuvoisia, alimmat emikukat ovat ylimpien lehtien hangoissa, ylemmät kukat kurottuvat asettuvat vuorottain kukkavarteen.


title: Ruskoärviä

text: Ruskoärviä kasvaa kirkasvetisissä, karuissa järvissä ja merenlahtien vähäsuolaisessa murtovedessä. Sitä tavataan Pohjoismaissa ja Länsi-Euroopassa.


title: Soitinluokitus

text: Soitinluokitus jaottelee soittimet erilaisiin ryhmin. Eri soitinluokitukset voivat käyttää erilaisia jaotteluperiaatteita, kuten äänen synnyttämisperiaatetta, soitinten materiaaleja, rakennetta, käyttötapaa, tehtävää tai muita soittimiin liitettyjä ilmiöitä.


title: Soitinluokitus

text: Soitinten luokitteluperusteet ovat olleet historiallisesti kulttuurisidonnaisia tai käytännön tarpeista lähteneitä. Esimerkiksi suomalaisessa kulttuurissa soittimet jaettiin ennen kanteleisiin, kelloihin, pilleihin ja torviin. Muinaisten korkeakulttuurien luokittelut olivat jo systemaattisemmin järjestettyjä. Esimerkiksi kiinalaiset jaottelivat soittimet kahdeksaan eri luokkaan, perusteinaan soittimien rungon tai soivan osan materiaali (nahka, silkki, metalli, kivi, savi, kalebassi, bambu ja puu). Hindut puolestaan ryhmittelivät soittimensa puhaltimiin, kielisoittimiin, lyömäsoittimiin ja rumpuihin. Antiikin kreikkalaiset ja roomalaiset jaottelivat soittimensa kielisoittimiin soittimen soivan osan pohjalta sekä puhallinsoittimiin ja lyömäsoittimiin soittotavan pohjalta. Eurooppalaiset ottivat käyttöön kyseisen kolmijaon, johon soittotavan mukaan on lisätty kosketinsoittimet.


title: Soitinluokitus

text: 1500-luvulla Sebastian Virdungin, Lodovico Zacconin ja Mikael Agricolan kaltaiset musiikkikirjailijat jaottelivat soittimia luokkiin eritoten kristillisen estetiikan pohjalta. Rumpuja ei aina pidetty edes soittimina. 1600-luvulla muun muassa Marin Mersenne, Athanasius Kirscher ja Michael Praetorius laajensivat soitinluokituksia, kuitenkin pitäytyen hellenistisessä kolmijaossa.


title: Soitinluokitus

text: 1900-luvulla pyrittiin yleisempiin ja objektiivisempiin luokittelumalleihin, joissa soittimia alettiin arvioida niiden rakenteen perusteella. Luokittelusääntöjen tuli myös olla riippumattomia musiikkikäytännöistä ja samoja luokittelukysymyksiä tuli kyetä soveltamaan jokaiseen luokittelun kohteena olleeseen soittimeen. Ensimmäisen maailmanlaajuista soitinaineistoa käsitelleen luokittelujärjestelmän loi Victor-Charles Mahillon, jonka työtä jatkoivat Curt Sachs ja Erich von Hornbostel. Heidän vuonna 1914 julkaisema teos "Systematik der Musikinstrumente" jakoi soittimet äänen synnyttämisilmiön fysikaalisen luonteen pohjalta neljään pääluokkaan:


title: Soitinluokitus

text: Nykyisin näihin voidaan lisätä vielä elektrofonien eli sähkösoittimien luokka. Pääluokkien alla on edelleen alaluokkia, joilla voi olla omia alaluokkiaan. Hornbostelin ja Sachsin luokittelujärjestelmä alkoi ensi kertaa vakiinnuttaa käsitteitä, jotka alettiin ymmärtää samalla tavoin eri puolilla maailmaa. Luokittelu on edelleen yleisen soitinluokituksen perusta.


title: Soitinluokitus

text: Kiinteiden ja universaalien soitinluokitusten ohella eri tutkijat ovat kehitelleet aikaan ja paikallisiin konteksteihin enemmän sidoksissa olevia luokituksia, eli soitintypologioita. Typologiassa lähdetään yksittäisestä soittimesta käsin etsimään sen kanssa samankaltaisia ominaisuuksia jakavia soittimia, jonka kautta edelleen saadaan aikaan soitinryhmiä. Typologiat voivat perustua hyvin erilaisiin ominaisuuksiin, kuten muotoon, rakenteeseen, akustisiin ominaisuuksiin, soittimien arvostuksiin, soittimien symboliarvoihin, uskonnollisiin käyttöyhteyksiin jne. Typologiat ovat kuitenkin jääneet esim. maantieteellisesti varsin rajatuille alueille rajautuneiksi luokitteluiksi.


title: Soitinluokitus

text: Esimerkiksi Otavan Iso Musiikkitietosanakirja jakaa soittimet ryhmiin seuraavasti:


title: Wernicken alue

text: Wernicken alue on alue ihmisen vasemmassa ohimolohkossa. Se liittyy puheen ymmärtämiseen. Alue on saanut nimensä saksalaisen neurologin ja psykiatrin Carl Wernicken mukaan, joka havaitsi, että tämän alueen vahingoittuminen voi aiheuttaa afasiaa.


title: Wernicken alue

text: Samoin silmillä nähty ja luettu kirjoitus voi olla merkityksetöntä jos alue on vaurioitunut.


title: Pirkko Kolbe

text: Pirkko Annikki Kolbe (o.s. Heikkilä; 2. maaliskuuta 1932 Helsinki – 13. syyskuuta 2008 Helsinki) oli suomalainen toimittaja, joka tunnettiin parhaiten "Helsingin Sanomien" pitkäaikaisena pakinoitsijana nimimerkillä Pii.


title: Pirkko Kolbe

text: Kolbe opiskeli 1952–1955 Helsingissä Yhteiskunnallisessa korkeakoulussa. Toimittajanuransa hän aloitti "Uudessa kuvalehdessä", "Savon Sanomissa" ja "Uutisaitassa". Vuonna 1959 hänet kutsuttiin nuorten toimittajien joukkoon "Suomen Kuvalehteen". "Helsingin Sanomiin" hänet pyydettiin vuonna 1967, ja hän ehti olla mukana lehdessä miltei 30 vuotta ennen kuin jäi eläkkeelle 1994. Viimeinen Piin pakina "Helsingin Sanomissa" ilmestyi 24. elokuuta 1994. Kolbe toimi myös Helsingin Sanomalehtimiesyhdistyksen hallituksessa 1975–1985, ja hänelle myönnettiin valtion lehtimieseläke vuonna 1995.


title: Pirkko Kolbe

text: Kolbe oli naimisissa ekonomi Boris Kolben (1928–2015) kanssa, jonka työn vuoksi he muuttivat Bogotaan, mutta pari erosi heidän palattuaan Suomeen. Historiantutkija Laura Kolbe on heidän tyttärensä.


title: Rentohaarikko

text: Rentohaarikko ("Sagina procumbens") on pienikokoinen kohokkikasvi.


title: Rentohaarikko

text: Monivuotinen rentohaarikko jää 3–8 cm korkeaksi, ja kasvaa mattomaisiana mättäinä usein aivan maata myöten. Varret ovat rentoja tai kohenevia, usein juurehtivia ja tavallisesti kaljuja. Lehdet ovat rihmamaiset, pareittain yhdystyvisiä ja lyhytotaisia. Ruusukelehdet ovat 4–28 mm pitkiä. Kukat ovat yksittäin. Nuppuvaiheessa ja kodan kypsyessä kukkaperät ovat roikkuvia. Nuput ovat pallomaisia. Kukat ovat tavallisesti nelilehtisiä. Verhiö on kooltaan 1–2,5 mm leveä, teriö tavallisesti puuttuu tai on verhiötä lyhyempi. Heteitä on neljä tai joskus viisi kappaletta. Rentohaarikko kukkii Suomessa kesä-syyskuussa. Hedelmä on verhiötä pienempi kota. Rentohaarikko on itsesiittoinen ja siemeniä kehittyy pitkin kesää.


title: Rentohaarikko

text: Rentohaarikko risteytyy tunturihaarikon ("Sagina saginoides") kanssa lajien yhteisellä esiintymisalueella. Lajien risteymä tunnetaan nimellä rönsyhaarikko ("S." x "normaniana"). Toisinaan rentohaarikko voi risteytyä myös polkuhaarikon ("S. subulata") kanssa.


title: Rentohaarikko

text: Rentohaarikkoa kasvaa koko Euroopassa lukuun ottamatta Ukrainan ja Venäjän eteläosia sekä Pohjois-Venäjää. Lajia tavataan paikoitellen myös Marokossa, Turkissa, Kaukasuksen alueella, Sieprian keski- ja eteläosissa sekä Pohjois-Japanissa. Pohjois-Amerikassa rentohaarikkoa kasvaa lähinnä mantereen itärannikolla. Laji on levinnyt myös paikoitellen Etelä-Amerikkaan, Australiaan ja Uuteen-Seelantiin. Suomessa rentohaarikko on alkuperäislaji aivan pohjoisinta Lappia lukuun ottamatta. Se on yleinen laji Oulun korkeudelle saakka. Pohjoisempaan päin mennessä laji harvinaistuu, ja pohjoisimmassa Lapissa sitä tavataan lähinnä ihmisasutusten ja pääteiden läheisyydessä.


title: Rentohaarikko

text: Luonnonympäristössä rentohaarikko kasvaa kallionkoloissa ja rantojen avopaikoilla. Kulttuuriympäristössä sitä tavataan myös teillä, kadunvarsilla, poluilla, kentillä, joutomailla ja pihoilla. Kasvupaikoille on tärkeää että ne ovat avoimia ja kausikosteita. Rentohaarikko kestää erittäin hyvin tallaamista ja menestyy siksi myös jopa asfaltin raoissa ja nupukuvikaduilla. Kasvin sitkeydestä kertoo sen runsas esiintyminen esimerkiksi Helsingin Suurkirkon portailla.


title: Elektrofoni

text: Elektrofoni on soitinluokituksessa eräs usein käytetty soittimien pääluokka. Elektrofoniset instrumentit tuottavat värähtelyjä jotka on tuotettava vahvistimen ja kaiuttimen kautta, ennen kuin ne ovat kuultavissa äänenä. Elektrofonit voidaan jakaa edelleen kolmeen alaluokkaan:


title: Sielikkö

text: Sielikkö ("Kalmia procumbens") on kalmioiden sukuun kuuluva matalakasvuinen ainavihanta varpu. Se leviää maanpintaa peittävänä mattona, josta vaaleanpunaiset kukat kohoavat vain muutaman sentin korkeuteen.


title: Sielikkö

text: Sielikköä tavataan tuntureilla, Skotlannin ylängöillä ja Alpeilla sekä vastaavanlaisessa maastossa Pohjois-Amerikassa. Suomessa sielikköä tavataan Lapissa ja se on yleinen Käsivarren ja Inarin Lapissa.


title: Sielikkö

text: Sielikkö luokiteltiin pitkään omaan sukuunsa "Loiseleuria", mutta nykyään sen katsotaan yleensä kuuluvan kalmioiden sukuun "Kalmia".


title: Viherjäsenruoho

text: Viherjäsenruoho ("Scleranthus annuus") on kohokkikasveihin kuuluva ruohovartinen kasvi.


title: Viherjäsenruoho

text: Viherjäsenruoho on yleensä yksivuotinen tai joskus kaksivuotinen, ja kasvaa yleensä 5–25 cm korkeaksi. Väriltään kasvi on harmahtavan- tai kellanvihreä. Sen varsi on haarainen, rento tai pystyhkö. Neulamaiset lehdet ovat yhdistyvisiä ja tyvestä ripsilaitaisia. Kukinnot kasvavat terttuina haarojen päissä. Kukintojen tukilehdet yltävät tavallisesti osakukintojen yläpuolelle. Hyvin vaatimattomista, tähtimäisistä vihreistä kukista puuttuvat teriöt. Vihreä verhiö on viisiliuskainen ja kaksivartaloisen emiön ja hedelmän kanssa yhdiskasvuinen. Verhiöiden liuskat ovat suippoja, kapealti kalvolaitaisia ja suorakärkisiä tai kärjestä suppuun kääntyviä. Sikiäin on lähes kehänalainen. Suomessa viherjäsenruoho kukkii kesä-syyskuussa. Hedelmä on yksisiemeninen pähkylä. Laji muistuttaa jonkin verran Suomessa erittäin harvinaista vaaleajäsenruohoa ("S. perennis"), jonka kanssa se voi myös risteytyä.


title: Viherjäsenruoho

text: Viherjäsenruoholla on kaksi alalajia, höröjäsenruoho ("S. annuus" ssp. "annuus") ja suppujäsenruoho ("S. annuus" ssp. "polycarpos"). Höröjäsenruoho harittavahaarainen ja sen nivelvälit ja lehdet ovat pitkähköjä, kun taas suppujäsenruohon kasvutapa on tiivis ja sen nivelvälit ja lehdet ovat lyhyitä. Myös verhiönliuskat eroavat alalajien välillä. Höröjäsenruoholla ne ovat kapeahkoja, kolmiomaisia, yläviistoja tai lähes pystyjä ja ainakin puolen hedelmän pituisia. Suppujäsenruoholla verhiönliuskat ovat leveähköjä, puikeita, pystyjä, kärjestä suppuun kääntyneitä ja korkeintaan puolet hedelmän pituudesta. Höröjäsenruohon pähkylä on hieman suurempi kuin suppujäsenruohon.


title: Viherjäsenruoho

text: Viherjäsenruohoa tavataan lähes koko Euroopassa. Laji puuttuu Islannista, Fennoskandian ja Venäjän pohjoisimmista osista sekä Venäjän itäosista. Viherjäsenruohoa kasvaa paikoitellen Marokossa ja Algeriassa, Etiopiassa, Afrikan mantereen eteläosissa, Israelissa, Palestiinassa, Libanonissa, Turkissa sekä Kaukasuksen alueella. Laji on levinnyt ihmisen mukana myös eri puolille Pohjois-Amerikkaa. Suomessa viherjäsenruoho on yleinen laji Etelä- ja Keski-Suomessa aina Jyväskylän ja Joensuun korkeudelle saakka. Pohjoisempana laji on harvinaisempi satunnaistulokas. Molempia alalajeja tavataan koko maassa, mutta höröjäsenruoho on pohjoisemmassa yleisempi.


title: Viherjäsenruoho

text: Viherjäsenruoho kasvaa kuivilla kallioilla, kedoilla, tienpientareilla, pihoilla, kaduilla ja viljelysmailla. Alalajeista höröjäsenruoho on selvemmin kulttuuriympäristön rikkakasvi, kun taas suppujäsenruoho viihtyy paremmin kallioilla ja kedoilla.


title: Viherjäsenruoho

text: Aikaisemmin viherjäsenruohon nauttimisen uskottiin kansanlääkinnässä auttavan hammassärkyyn.


title: RDN Allstars

text: RDN Allstars on hip hop -ryhmä Rockin da Northin esikoisalbumi, joka julkaistiin 21. toukokuuta 2002. Levyllä esiintyy useita suomalaisia hip hop -artisteja sekä vierailijoilta ulkomailta.


title: RDN Allstars

text:
Albumi nousi Suomen virallisen listan sijalle 5.
Levyn kansilehdissä on sanoitukset kappaleisiin "Kingsize", "Pelkkää viihdettä", "Fake No More", "F-F-F (Fuck-for-Fame)" ja "Sosiaalipokea".


title: Austrasia

text: Austrasia (”Itävaltakunta”) oli merovingien aikaan 500–700-luvuilla frankkien valtakunnan koillisosa. Neustrian ohella se oli toinen frankkien valtakunnan suuremmista osista. Austrasiaa hallitsivat omat kuninkaat, mutta 600-luvulta lähtien todellista valtaa käyttivät käskynhaltijat, major domukset.


title: Austrasia

text: Austrasia koostui nykyisen Ranskan itäosista ja Saksan länsiosista sekä osista nykyistä Belgiaa, Luxemburgia ja Alankomaita. Austrasian pääkaupunki oli Metz, mutta jotkut Austrasian kuninkaat pitivät Reimsiä hallintokaupunkinaan.


title: Austrasia

text: Austrasia muodostui vuonna 511, kun valtakunta jaettiin Klodvigin kuoltua. Austrasian voimakkaista major domuksista tuli vähitellen koko valtakunnan tosiasiallisia hallitsijoita, ja lopulta Pipin Pieni valittiin frankkien kuninkaaksi ja karolingit syrjäyttivät merovingit. Karolingien aikana Austrasia ja Neustria sulautuivat frankkien valtakuntaan ja niiden merkitys itsenäisinä alueina katosi vähitellen.


title: Laurens Hammond

text: Laurens "Larry" Hammond (11. tammikuuta 1895 Evanston, Illinois, Yhdysvallat – 3. heinäkuuta 1973 Cornwall, Connecticut) oli yhdysvaltalainen keksijä ja soitinrakentaja. Hammond tunnetaan parhaiten hänen mukaansa nimettyjen Hammond-urkujen keksijänä, mutta hänelle myönnettiin monista muistakin keksinnöistä yhteensä 110 patenttia.


title: Laurens Hammond

text: Laurens Hammond syntyi Illinoisin Evanstonissa William Andrew ja Idea Louise Strong Hammondin perheeseen. Hän osoitti teknistä lahjakkuutta jo varhain. Hänen isänsä teki itsemurhan 1898, luultavasti perustamansa First National Bankin aiheuttamien työpaineiden vuoksi. Miehensä kuoleman jälkeen Idea muutti Ranskaan Laurensin kanssa jatkaakseen opintojaan. Ranskan aikoinaan Laurens alkoi kehitellä monia varhaisia keksintöjään.


title: Laurens Hammond

text: Laurensin ollessa 14-vuotias perhe palasi Evanstoniin. Laurens osasi jo tuolloin ranskaa ja saksaa yhtä hyvin kuin äidinkieltään englantia. Jo siihen mennessä hän oli kehittänyt automaattisen vaihteistojärjestelmän autoon. Äitinsä ehdotuksesta hän toimitti piirustuksensa ranskalaisen autotehdas Renaultin arvioitavaksi, mutta Renault torjui idean.


title: Laurens Hammond

text: Hammond opiskeli insinööriksi mekaniikasta Cornellin yliopistosta, jossa hän oli mukana myös Delta Upsilon -osakunnassa. Hän valmistui kunniamaininnoin 1916. Hän palveli I maailmansodassa Ranskassa Yhdysvaltain armeijassa.


title: Laurens Hammond

text: Palattuaan asepalveluksesta hän muutti Detroitiin, missä hänet valittiin pääinsinööriksi Gray Motor Companyyn, joka valmisti laivojen moottoreita. Vuonna 1920 hän kehitti hiljaisen vieterikellon. Keksintönsä ansiosta hän ansaitsi tarpeeksi rahaa lähteäkseen yrityksestä ja hän vuokrasi oman toimitilan New Yorkista. Vuonna 1922 hän kehitteli kolmiulotteisen Teleview-elokuvajärjestelmän, josta tuli paikallinen yleisömenestys Selwyn Theatressa New Yorkissa. Laitteisto oli kuitenkin kallis eikä hanke saanut myöhemmin taloudellista menestystä.


title: Laurens Hammond

text: Vuonna 1928 Hammond perusti Hammond Clock Company -yrityksen. Hän oli kehittänyt synkronisen kellonmoottorin, joka oli saanut vaikutteita Henry Warrenin Telechronista. 1930-luvun alussa kelloliike ajautui taloudellisiin vaikeuksiin. Hammond kamppaili välttääkseen konkurssin kehitellen muita keksintöjä kuten sähköisen bridge-pöydän sekä vähän myöhemmin kuuluisat urkunsa.


title: Laurens Hammond

text: Vuonna 1933 Hammond hankki käytetyn pianon, josta hän poisti kaiken muun paitsi koskettimiston. Koskettimistoa käyttäen hän pystyi nyt kokeilemaan erilaisia äänentuottamismekanismeja, kunnes hän löysi mielestään parhaan, äänipyörägeneraattorin. Hänen apunaan toimi apulaistaloudenhoitaja W. L. Lahey, joka oli myös läheisen St. Christopherin episkopaalisen kirkon urkuri. Laurens kyseli häneltä palautetta uuden soittimensa äänenlaadusta.


title: Laurens Hammond

text: Käyttäen kaiken hankkimansa insinööritaidon Hammond sai äänipyörägeneraattorinsa korkeatasoiseksi ratkaisuksi, kun soittimen tuotanto aloitettiin. Alkuperäisratkaisuun perustuvia soittimia on yhä käytössä, mikä osoittaa keksinnön kestäneen hyvin aikaa. Hammond sai uruillensa patentin 24. huhtikuuta 1934. Patenttitoimisto käsitteli hakemuksen nopeasti, toivoen, että keksintö tuottaisi laman runtelemalle alueelle uusia työmahdollisuuksia.


title: Laurens Hammond

text: Toinen maailmansota toi myötään uusia mahdollisuuksia hyödyntää Hammondin taitoja. Hän avusti ohjusten ohjausjärjestelmien kehittämisessä ja sai patentteja infrapuna- ja valosensoreille, joita käytettiin pommien ohjaukseen. Hän sai myös patentteja liukupommien ohjauslaitteistoihin, kameran linssien sulkumekanismeihin, ja uuden tyyppiseen gyroskooppiin. Liukupommien ohjaustavat olivat nykyisten ydinsukellusveneiden kantamien ohjusten ohjausjärjestelmien esiasteita.


title: Laurens Hammond

text: Hammond jätti yrityksensä johtajuuden 1955 keskittyäkseen tutkimukseen ja uusien asioiden kehittelyyn. Hän jäi eläkkeelle 12. helmikuuta 1960. Eläkkeelle siirtyessään hänellä oli hallussaan 90 patenttia ja ennen kuolemaansa hänelle myönnettiin vielä 20 lisää. Hammondin kuollessa maailmassa oli yli 30 sähköurkujen valmistajaa. Luku yhä kasvoi 1970-luvulla kotiurkujen suosion noustessa valtaisaksi.


title: Club Atlético Colón

text: Club Atlético Colón on jalkapalloseura Santa Fen kaupungista, samannimisestä maakunnasta, Argentiinasta. Joukkue pelaa maan pääsarjassa.


title: Club Atlético Colón

text: Colón on perustettu vuonna 1905. Alkuun se osallistui Santa Fen aluesarjoihin, joissa saavutti kaikkiaan kahdeksan mestaruutta. Argentiinan jalkapalloliiton sarjoihin Colón on osallistunut vuodesta 1947, ja pääsarjaan se nousi ensimmäisen kerran vuonna 1965 voitettuaan kakkosfivisioonan mestaruuden. Sittemmin se on silloin tällöin pudonnut ylimmältä sarjatasolta. Kaikkiaan Colón on pelannut pääsarjassa 30 kautta. 1. divisioonassa se on säilynyt yhtäjaksoisesti kaudesta 1995/1996 lähtien.


title: Club Atlético Colón

text: Kansainvälisissa kilpailuissa Colónin paras saavutus on puolivälieräpaikka vuoden 1998 Copa Libertadoresissa. Seura on pelannut myös Copa CONMEBOLissa vuonna 1997 ja Copa Sudamericanassa 2003. Satavuotisjuhlansa kunniaksi seura on järjestänyt vuodesta 2005 lähtien kesäisin Copa Santa Fe -turnauksen, jonka se voitti vuonna 2006.


title: Hambo

text: Hambo on Ruotsista lähtöisin oleva paritanssi. Hambomusiikki on kolmijakoista, jossa paino on ensimmäisellä sekä kolmannella tahdinosalla. Tanssijat pitävät toisistaan kiinni ojennetuin käsin. He liikkuvat niiaten, pyörähdellen rauhallisesti ympäri. Hambo on sukua polskalle ja sitä pidetään joskus jopa polskan nykyaikaisempana versiona.


title: Kaulakoruskandaali

text: Kaulakoruskandaali (ransk. "l'affaire du collier de la reine") oli Ranskan kuningaskuntaa vuosina 1786–1787 ravistellut skandaali, joka tahrasi syyttömän kuningatar Marie Antoinetten mainetta pahasti. Joskus kaulakoruskandaalin arvellaan vaikuttaneen osaltaan jopa Ranskan vallankumouksen puhkeamiseen.


title: Kaulakoruskandaali

text: Kaulakoruskandaalin aiheutti timanttikaulanauha, jonka kuningas Ludvig XV oli tilannut lahjaksi rakastajattarelleen Madame du Barrylle kahden miljoonan livren hinnalla. Pariisilaiset jalokivikauppiaat Bohmer ja Bassenge valmistivat 600 timantista kaulanauhan, joka ilmeisesti oli laatuaan maailman suurin. Ludvig XV:n kuoltua isorokkoon he päätyivät tarjoamaan kaulakorua tämän seuraajalle kuningas Ludvig XVI:lle, joka oli valmis lahjoittamaan sen puolisolleen Marie Antoinettelle. Marie Antoinette kuitenkin kieltäytyi. Kaulanauhan korkea hinta jo aiemmin tuhlaavaiseksi syytetty Marie Antoinette ymmärsi itsekin, että niin kalliin lahjan ostaminen heikentäisi hänen asemaansa hovissa ja mustaisi hänen julkista mainettaan entisestään. Sitä paitsi kuningatar piti kaulakorua yksinkertaisesti mauttomana.


title: Kaulakoruskandaali

text:
Versaillesin hovissa asuva Ranskan suuralmujen jakaja ja Strasbourgin arkkipiispa kardinaali Louis de Rohan tavoitteli kuningattaren suosiota ja korkeaa hallitusvirkaa. de Rohan oli asunut aiemmin Wienissä Marie Antoinetten äidin Maria Teresian hovissa Ranskan suurlähettilään tehtävissä kunnes hänet oli karkotettu Itävallasta huikentelevan elämäntyylinsä takia. Marie Antoinette suhtautui de Rohaniin kylmäkiskoisesti. Kardinaali ei ollut tottunut naisten ylenkatseeseen, vaan päätti yhä hankkiutua kuningattaren suosioon keinoja kaihtamatta. Tässä kohtaa hän joutui juonen uhriksi.
Kardinaali de Rohan tutustui maaliskuussa 1784 Jeanne de Valois-Saint-Rémyyn, joka väitti olevansa Henrik II:n aviottoman pojan jälkeläinen. Kiristäjänä ja huijarina uransa luonut de Valois-Saint-Rémy käytti tekaistua aatelistitteliä kreivitär de la Motte, jonka hänen aviomiehensä oli keksinyt. Kreivitär de la Motte sai suuren vaikutusvallan kardinaali de Rohaniin. Tätä ei ainakaan vähentänyt se, että de la Motte väitti olevansa kuningattaren sydänystävä - kateellisten juonittelujen vuoksi ystävyys oli tosin salainen. Kreivitär de la Motte vakuutti kuningattaren olevan kiinnostunut de Rohanista ja tarjoutui välittämään kuningattarelle tämän kirjoittaman kirjeen.


title: Kaulakoruskandaali

text: Saatuaan Marie Antoinettelta ystävällisen vastauksen de Rohan aloitti säännöllisen kirjeenvaihdon tämän kanssa. Todellisuudessa de la Motten entinen rakastaja Rétaux de Villette kirjoitti kaikki kuningattaren nimissä tulleet vastauskirjeet. de la Motte kehitti suunnitelmaa eteenpäin ja järjesti öisen tapaamisen kardinaalin ja kuningattaren välille Versailles’n palatsin puistossa. Tässä tapaamisessa kuningatarta esitti pariisilainen näyttelijätär Le Guay d'Oliva, joka oli tunnettu yhdennäköisyydestään kuningattaren kanssa. d'Olivia sai palkkioksi 15 000 livreä yhden yön kestäneestä esiintymisestä kuningattarena.


title: Kaulakoruskandaali

text:
Ennen kuningattaren tapaamista Kardinaali de Rohania oli valmisteltu hämärillä ennustuksilla pian tapahtuvasta onnesta. Ennustusten takana oli nimekäs silmänkääntäjä ja okkultisti Cagliostro, joka oli juonessa mukana. Kardinaali ei pitänyt outona sitä, että kuningatar Marie Antoinette saapui yölliseen kohtaukseen puiston syrjäiseen kolkkaan. Kuningatarta esittänyt näyttelijätär antoi de Rohanille jälleen yhden de la Motten väärentämän kirjeen sekä lausui sanat: ""Kaikki on anteeksiannettu"". Lause tarkoitti sitä, että de Rohanin vanhat erimielisyydet oli unohdettu ja hänen esi-isiensä omaisuus palautettaisiin."
Tämän jälkeen "kuningatar" pyysi useaan otteeseen kardinaalilta rahaa rahoittaakseen salaista hyväntekeväisyystoimintaansa. Hyväuskoinen kardinaali maksoikin kuningattaren pyytämät summat, lisäksi hän antoi vielä välityspalkkiota kuningattaren ystävälle de la Mottelle. 21. tammikuuta 1785 kreivitär de la Motte esitti kardinaalille, että kuningatar halusi ostaa salaisesti Bohmerin valmistaman timattikaulanauhan, ja pyysi kardinaalia välittämään kaupan. Kardinaali suostui pyyntöön, ja osti timanttikaulanauhan osamaksulla 1,6 miljoonan livren summalla. Vaadittu summa piti maksaa neljässä erässä. Kaupan vakuudeksi kardinaali esitti timanttikauppiaille de la Motten väärentämän valtuutuskirjeen kuningattarelta. de Rohan sai haltuunsa timanttikaulanauhan, jonka hän toimitti kreivittären taloon. Siellä hän luovutti kaulanauhan miehelle, jota hän piti kuningatar Marie Antoinetten kamaripalvelijana. Tosiasiassa kyseessä oli kreivitär de la Motten puoliso, joka matkusti Lontooseen myymään kaulakorua timantti kerrallaan.


title: Kaulakoruskandaali

text: Kun korukaupan ensimmäistä osamaksua ei suoritettu ajallaan, kääntyivät jalokivikauppiaat suoraan kuningatar Marie Antoinetten puoleen, ja huijaus paljastui. Kardinaali de Rohan vangittiin dramaattisesti 15. elokuuta 1785, juuri ennen kuin hänen piti toimittaa hovissa Marian taivaaseenottamisen päivän messu. Kardinaali toimitettiin Bastiljin linnoitukseen, tosin hänen onnistui ennen vangitsemistaan hävittää hänen ja "kuningattaren" välinen kirjeenvaihto.


title: Kaulakoruskandaali

text: Kreivitär de la Motte pakeni Bar-sur-Aubeen Champagne-Ardennen hallintoalueelle Ranskassa. Virkavalta jäljitti hänet nopeasti, mutta de la Motte vannoi syyttömyttään ja yritti vierittää syyt rikoksesta kardinaalin ja muiden tapahtumaan osallistuneiden niskoille. Kuningattaren rakkauskirjeet kirjoittanut de Villette löydettiin Genevestä, ja kuningatarta näytellyt d'Oliva pidätettiin piilopaikastaan Brysselistä.


title: Kaulakoruskandaali

text: Kardinaali ja muut asianosaiset joutuivat vastaamaan teoistaan Pariisin parlamentin edessä, joka antoi asiasta tuomion 31. toukokuuta 1786. Kardinaali samoin kuin syytteessä ollut okkultisti Cagliostro vapautettiin. Sitä vastoin kreivitär de la Motte katsottiin syylliseksi. Hänet määrättiin ruoskittavaksi, ja hänet polttomerkattiin V-kirjaimella, joka kuvasi hänen rikoksensa laatua (voleuse=ryöstäjä). Hänen Lontooseen jäänyt miehensä taas sai poissaolevana elinkautistuomion kaleeriorjaksi.


title: Kaulakoruskandaali

text: Vaikka kuningatar Marie Antoinette vapautettiinkin kaikista syytteistä, sai hän kaulakoruskandaalin myötä runsaasti negatiivista julkisuutta. Monet katsoivat hänet skandaalin varsinaiseksi rikolliseksi, joka kiinni jäätyään oli lavastanut syyttömän kardinaali de Rohanin syylliseksi. Jo aiemmin vihattu kuningatar ei koskaan pystynyt hälventämään itseensä kohdistuneita epäilyksiä sekaantumisestaan skandaaliin.


title: Kaulakoruskandaali

text: Pakkotyöhön tuomittu kreivitär de la Motte pakeni vankilasta ja matkusti Englantiin, jossa hän julkaisi häväistyskirjansa "Mémoires justificatifs". Kirja syytti kuningatarta kaulakorujutusta ja rakkaussuhteesta kardinaaliin. Monet lukijat uskoivat kirjaan, mikä vähensi kuningattaren suosiota entisestään.


title: Kaulakoruskandaali

text: Kaulakoruskandaalin katsotaan olleen eräs Ranskan vallankumoukseen johtaneista tekijöistä.


title: Kaulakoruskandaali

text: Kaulakoruskandaalia on kuvattu useissa kaunokirjallisissa teoksissa. Niistä tunnetuin lienee Alexandre Dumas vanhemman "Kuningattaren kaulanauha" (ranskalainen alkuteos 1848, suomalainen käännös 1917). Myös vuonna 2001 valmistunut amerikkalainen elokuva "The Affair of the Necklace" käsittelee skandaalia.


title: Brett Favre

text: Brett Lorenzo Favre (s. 10. lokakuuta 1969 Gulfport, Mississippi) on yhdysvaltalainen uransa lopettanut amerikkalaisen jalkapallon pelaaja, pelipaikaltaan pelinrakentaja.


title: Brett Favre

text: Favre sai NFL-varauksen vuonna 1991, kun Atlanta Falcons varasi hänet numerolla 33 NFL Draftin toisella kierroksella. Sitä ennen hän oli pelannut neljä vuotta University of Southern Mississippin yliopistojoukkueessa. Favre edusti Falconsia vain yhden kauden. Vuonna 1992 seura kauppasi hänet Green Bay Packersiin vaihdossa saman vuoden NFL Draftin ensimmäisen kierroksen varausvuoroon (vuoro numero 17). Green Bayssä Favre löi itsensä läpi ja oli joukkueen ykköspelinrakentaja 16 kauden ajan.


title: Brett Favre

text: Favren aikana Packers eteni seitsemästi divisioonansa voittoon (vuosina 1995–1997, 2002–2004 ja 2007), neljästi un (1995–1997 ja 2007), kahdesti NFC:n mestariksi (1996 ja 1997) ja kerran NFL:n Super Bowlin mestariksi. Vuoden 1997 Super Bowlissa Packers voitti New England Patriotsin. Favren on Associated Press valinnut kolmesti NFL:n arvokkaimmaksi pelaajaksi, vuosina 1995–1997 (viimeisenä vuonna jakoi palkinnon Barry Sandersin kanssa) ja hänellä on hallussaan monia NFL:n ennätyksiä. Hän on muun muassa eniten peräkkäisiä otteluja aloittavana pelinrakentajana pelannut NFL-pelaaja.


title: Brett Favre

text: Maaliskuussa 2008 Favre kertoi lopettavansa uransa, mutta muutamaa kuukautta myöhemmin, heinäkuussa 2008 hän ilmoitti aikovansa sittenkin jatkaa. Packers oli ehtinyt jo nostaa Aaron Rodgersin uudeksi ykköspelinrakentajakseen ja erinäisten vaiheiden jälkeen Packers kauppasi Favren elokuussa New York Jetsiin NFL Draftin varausvuoroa vastaan.


title: Brett Favre

text: 18.8.2009 Favre teki sopimuksen Minnesota Vikingsin kanssa.


title: Brett Favre

text: 5.10.2009 Green Bay Packersiä vastaan Favresta tuli ensimmäinen pelinrakentaja joka on voittanut jokaisen NFL-joukkueen.


title: Brett Favre

text: Favre on ollut vuodesta 1996 naimisissa Deanna Favren (o.s. Tynes) kanssa. Heillä on kaksi tytärtä.


title: Kastemalja

text: Kastemalja on vesiastia, jonne kaadetaan yleensä lämmintä vettä kristillisen kasteen suorittamiseksi. Nykyään Suomen evankelis-luterilaisessa kirkossa kastemalja on malja. Katolinen kastemalja saattaa olla kirkossa pysyvästi oleva kivijalustainen ja kiveen koverrettu malja.


title: Everaldo

text: Everaldo Marques da Silva, lisänimeltään Everaldo, (11. syyskuuta 1944, Porto Alegre – 28. lokakuuta 1974) oli brasilialainen jalkapalloilija. Hän pelasi puolustajana. Everaldo pelasi Brasilian maajoukkueessa 26 kertaa vuosien 1967 ja 1972 välillä. Hän kuoli liikenneonnettomuudessa saamiinsa vammoihin. Grêmion lippuun on lisätty tähti hänen muistokseen.


title: Tuulen laakson Nausicaä

text: Tuulen laakson Nausicaä (風の谷のナウシカ, "Kaze no tani no Naushika") on Hayao Miyazakin ohjaama japanilainen animaatioelokuva vuodelta 1984. Elokuva pohjautuu Miyazakin samannimiseen mangaan, jonka julkaiseminen oli aloitettu kaksi vuotta ennen elokuvan ensi-iltaa. Mangaa jatkettiin aina vuoteen 1994, joten se poikkeaa suuresti elokuvan yksinkertaisemmasta juonesta. Elokuvan juoni ulottuu seitsenosaisen kirjasarjan toisen osan puoliväliin. Vuonna 1984 mangasarjasta oli julkaistu vasta kaksi osaa. Tuulen laakson Nausicaä -mangan on julkaissut suomeksi Sangatsu Manga.


title: Tuulen laakson Nausicaä

text: Joe Hisaishin ura elokuvasäveltäjänä alkoi Tuulen laakson Nausicaästa. Loppukohtauksen jumalsoturin on animoinut Hideaki Anno, joka myöhemmin on tullut tunnetuksi kehittämästään sarjasta "Neon Genesis Evangelion". Jumalsoturi oli hänen ensimmäinen työnsä animaattorina. Elokuva on Maailman luonnonsäätiön suosittelema. Tuulen laakson Nausicaän saavuttaman suosion myötä Miyazaki ja Isao Takahata perustivat Studio Ghiblin.


title: Tuulen laakson Nausicaä

text: Elokuva kertoo ajasta, jolloin on kulunut 1000 vuotta ”Tulen seitsemän päivää”- nimellä kutsutusta sodasta, jossa jumalsoturit tuhosivat ihmisten teollisen sivilisaation. Ihmiskunta oli kuluttanut Maan rikkaudet, saastuttanut ilman ja lopulta muovannut jopa eläviä olentoja tahtonsa mukaan. Ihmiskunnan rippeitä uhkaa alati leviävä, valtavien sienten muodostama saastemeri eli Fukai. Lisäksi Tuulen laaksoa suuremmat naapurivaltiot Pejite ja Tolmekia käyvät sotaa planeetan herruudesta. Tuulen laakson Nausicaä -kirjoissa on vielä yksi kansa, Dorukit.


title: Tuulen laakson Nausicaä

text: Yhdysvalloissa elokuva julkaistiin 1985 nimellä "Warriors of the Wind". Se esitettiin HBO-kanavalla ja julkaistiin VHS-kasettina. Versio oli englanniksi dubattu ja noin neljäsosa kohtauksista oli leikattu pois. Nausicaän nimi vaihdettiin Zandraksi. Myös ekologinen teema jätettiin kokonaan huomioimatta. Julkaisu levisi aina Eurooppaan saakka. Version seurauksena Studio Ghiblin ensimmäisten elokuvien julkaisuoikeuksia ei annettu ulkomaille.


title: Club Atlético Gimnasia y Esgrima de Jujuy

text: Club Atlético Gimnasia y Esgrima on jalkapalloseura San Salvadorin kaupungista Jujuyn maakunnasta Argentiinasta. Joukkue pelaa Argentiinan pääsarjassa.


text: Vuonna 1931 perustettu seura vietti pitkään alemmilla sarjatasoilla kunnes se voitti kakkosdivisioonan mestaruuden kaudella 1993/1994 ja nousi ensi kertaa 1. divisioonaan. Seura putosi takaisin kakkoseen vuonna 2000, mutta nousi takaisin pääsarjaan kauden 2004/2005 päätteeksi. Historiansa aikana se on pelannut pääsarjassa 17 kautta ja kakkosdivisioonassa kahdeksan kautta.


title: Stadionul Dr. Constantin Rădulescu

text: Stadionul Dr. Constantin Rădulescu on jalkapallostadion, joka sijaitsee Cluj-Napocassa Romaniassa. Se toimii jalkapalloseura CFR Clujin kotikenttänä.


title: Stadionul Dr. Constantin Rădulescu

text: Stadion on rakennettu vuonna 1973 ja sen kapasiteetti oli 10 000.


title: Stadionul Dr. Constantin Rădulescu

text: CFR Cluj selvisi Mestarien liigan kauden 2008–2009 lohkovaiheeseen, täten stadionia jouduttiin kunnostamaan. Työt valmistuivat syyskuussa 2008 ja uusi kapasiteetti on 25 000.


title: Stadionul Dr. Constantin Rădulescu

text: Ensimmäinen kansainvälinen ottelu stadionilla oli karsintapeli vuoden 2010 MM-kilpailuihin, joka pelattiin Romanian ja Liettuan välillä. Liettua voitti ottelun lukemin 0-3.


title: Suomen rannikkotykistö

text: Suomen rannikkotykistö muodostui, kun yleisesikunnasta erotettiin meripuolustusosasto ja se laajennettiin puolustushaaraksi omalla esikunnallaan. Meripuolustusosastosta muodostui näin Suomen laivaston esikunta, mikä sai vastuulleen niin Suomen laivaston alukset kuin rannikkopuolustuksen rannikkotyksitön rannikkotykistöpataljoonatkin. Ensimmäiseksi puolustushaaran komentajaksi tuli kontra-amiraali Johannes Indrenius. Linnoitustykistöpataljoonista muodostettiin Rannikkotykistörykmentti, minkä komentajaksi määrättiin eversti Wilho Petter Nenonen. 1. elokuuta 1918 Nenonen siirtyi muihin tehtäviin ja komentajksi nimitettiin kenraalimajuri Kaarlo Richard Kivekäs. Rannikkotykistörykmentin tehtäviin liitettiin sisävesiltä myös Laatokan puolustus. 4. helmikuuta 1919 eversti Wilho Petter Nenonen palasi rannikkotykistörykmentin komentajaksi.


title: Suomen rannikkotykistö

text: Hänen aikanaan rannikkotykistörykmentin rannikkötykistöpataljoonat täydennettiin itsenäisiksi Rannikkotykistörykmentti 1:ksi, Rannikkotykistörykmentti 2:ksi ja Rannikkotykistörykmentti 3:ksi 19. huhtikuuta 1919.


title: Suomen rannikkotykistö

text: Myöhemmin rannikkotykistön esikunta lakkautettiin ja muodostettiin rannikkopuolustuksen esikunta, mihin sisältyi sekä laivasto että rannikkopuolustuksen kenttätykistö. Näin muodostuivat laivastosta ja rannikkötykistöstä Suomen merivoimat. Komentajaksi tuli Oscar Enckell.


title: Suomen rannikkotykistö

text: Puolustushaara Suomen merivoimat jaettiin 1923 kolmeen osaan: laivastoon, rannikkotykistöön ja sotasatamaan. Rannikkotykistöosan päälliköksi määrättiin Wilho Petter Nenonen, mutta tämä luopui lyhyen ajan jälkeen tehtävästään ja seuraajaksi nimitettiin Arno Axel Almqvist syyskuussa 1923. Tämä joutui luopumaan tehtävistään siksi, että oli palvellut Venäjän keisarikunnan armeijassa eikä hyväksynyt jääkäriupseereiden autosuomalaisuutta, mikä kohdistui Mannerheimin tapaan Venäjällä ennen itsenäisyyttä palvelleita kohtaan. Hänen seuraajakseen tuli marraskuussa jääkärikenraalimajuri Väinö Lahja Rikhard Valve.


title: Suomen rannikkotykistö

text: 1927 yhdistettiin jälleen laivaston ja rannikkopuolustuksen esikunnat. Meripuolustukseen kuuluivat Meripuolustuksen esikunta ja Rannikkotyksitö. Rannikkotykistön osaan kuuluivat Rannikkotykistörykmentti 1, Rannikkotykistörykmentti 2, Rannikkotykistörykmentti 3, Erillinen Rannikkotykistöpatteristo Hangossa, 1. Kiinteä Ilmatorjuntapatteristo Suomenlinnassa, 2. Kiinteä Ilmatorjuntapatteristo Viipurissa, Rannikkolaivasto ja Meripuolustuksen Kapitulanttikoulu.


title: Suomen rannikkotykistö

text: Ennen talvisotaa edeltäneitä ylimääräisiä harjoituksia 10. syyskuuta 1939 rannikkotykistön joukko-osastot nimettiin uudelleen: Rannikkotykistörykmentti 3:sta tuli Laatokan Meripuolustus. Muista joukko-osastoista tuli Viipurin lohko, Kotkan, Pellingin, Helsingin, Hangon, Turun, Ahvenanmaan, Satakunnan, Vaasan ja Oulun lohkot. Välirauhan aikana 1940 nimettiin lohkot jälleen rykmenteiksi. Näin muodostuivat Kotkan Rannikkötykistörykmentti, Pellingin Rannikkotykistörykmentti, Suomenlinnan Rannikkotykistörykmentti, Raaseporin Rannikkotykistörykmentti ja Turun Rannikkotykistörykmentti sekä Vaasan Rannikkolinnakkeisto.


title: Suomen rannikkotykistö

text: Jatkosotaan mentäessä 1941 rykmentit laajennettiin prikaateiksi, joilla oli rannikkojoukkoina jalkaväkeä. Näin muodostuivat 1. Rannikkoprikaati Helsinkiin, 2. Rannikkoprikaati Kotkaan, 3. Rannikkoprikaati Pellinkiin, 4. Rannikkoprikaati Hankoon, minkä esikunta siirrettiin myöhemmin Petroskoihin (Petrozavodskiin, Äänislinnaan). Laatokan Puolustus perustettiin 15. elokuuta 1941, mihin kuuluivat 11. Rannikkoprikaati ja 12. Rannikkoprikaati.


title: Suomen rannikkotykistö

text: 1942 suoritettiin uudelleenjärjestely näin muodostuivat


title: Suomen rannikkotykistö

text:
Rannikkotykistörykmentti 1:n esikunta oli Helsingissä. Rannikkotykistörykmentti 1:n tehtävänä oli puolustaa Suomenlahdella Helsingistä Hankoon. Teknikko Allan Staffansin toiminnan ansiota venäläinen Suomen sisällissodan aikana kansanvaltuuskunnan haltuun joutunut tykistö saatiin taisteluitta hyväkuntoisena suojeluskuntien haltuun. 7. toukokuuta 1918 perustettu Suomenlinnan Linnoitustykistö piti hallussaan aluetta ja siihen kuuluva I Suomalainen Raskastykistöpatteri ampui 12. toukokuuta 1918, kun valtionhoitaja Svinhufvudin läsnä ollessa nostettiin Suomen senaatin punainen leijonalippu Kustaanmiekalla salkoon. Yksiköstä tuli Suomenlinnan Rannikkotykistöpataljoona 16. syyskuuta 1918 - 13. toukokuuta 1919 väliseksi ajaksi, minkä jälkeen sen täydennettiin yleisessä rannikkotykistön organisaatiouudistuksessa Rannikkotykistörykmentti 1:ksi 14. toukokuuta 1919 - 15. syyskuuta 1939 väliseksi ajaksi.
RT 1:stä tuli merkittävä puolustushaaran ja aselajin kehittäjä vuoksi. Ensimmäiset koeammunnat aloitettiin Santahaminasta ja Harmajalta kuuden tuuman rannkkotykeillä jo toukokuussa 1918. 1930-luvulle mentäessä alettiin kehittää tykkejä. Muutettiin tykkien ryhmitystä siten, että ne kykenivät ampumaan joka suuntaan ympäristöön 360 asteen sektorille. Lisäksi kehitettiin Canat-tykkien putken kääntö siten, että putken korotus suureni mahdollistaen aikaisempaa suuremman ampumaetäisyyden, kehitettiin sisä- ja ulkoballistiikkaa sekä kehitettiin ampumamenetelmiä.


title: Suomen rannikkotykistö

text: Talvisotaan mennessä Rannikkotykistörykmentti 1 muutettiin nimeltään Helsingin ja Pellingin Lohkoiksi, millä kummallakin oli alalohkoja. Kun taistelutoimintaa ei juuri ollut Helsingin Lohkon alueella, irrotettiin siitä yksi pataljoona Kiveliö tammikuussa 1940 taisteluihin Viipurinlahdelle, mikä kärsi suuret tappiot.


title: Suomen rannikkotykistö

text: Seuraavaksi Hangon saaristoaseman linnakkeista tehtiin 1. elokuuta 1921 Turun Erillinen Rannikkotykistöpatteristo, mikä nimettiin 1922 uudelleen 1. Erilliseksi Rannikkotykistöpatteristoksi.


title: Suomen rannikkotykistö

text: Rannikkotykistörykmentti 2:n esikunta oli Viipurissa. Sen vastuualue ulottui Kotkasta Koivistolle. 1. lokakuuta 1933 Rannikkotykistörykmentti 2 jaettiin kahtia muodostamalla sen I patteristosta 2. Erillinen Rannikkotykistöpatteristo, minkä esikunta oli Haminassa.


title: Suomen rannikkotykistö

text: Rannikkotykistörykmentti 3:n esikunta oli Sortavalassa tehtävänään johtaa Laatokan järvipuolustus.


title: Club Deportivo Godoy Cruz Antonio Tomba

text: Club Deportivo Godoy Cruz Antonio Tomba on jalkapalloseura Godoy Cruzin kaupungista, Mendozan maakunnasta, Argentiinasta. Seura pelaa Argentiinan pääsarjassa, jonne se nousi takaisin kaudeksi 2008/2009.


title: Club Deportivo Godoy Cruz Antonio Tomba

text: Seura perustettiin kesäkuussa 1921 nimellä "Sportivo Godoy Cruz". Nykyinen pitkä nimi syntyi vuonna 1930, kun Godoy Cruz yhdistyi toisen seuran, "Deportivo Bodega Antonio Tomban" kanssa. Seura pelasi pitkään Mendozan maakunnan aluesarjaa, jossa saavutti useita mestaruuskia. Valtakunnallisia sarjoja Godoy Cruz pelasi pitkän aikaa alemmissa divisioonissa. 1994 se saavutti voiton valtakunnallisessa "Torneo del Interior" -turnauksessa, minkä myötä nousi kakkosdivisioonaan, "Primera B Nacionaliin". Vuonna 2005 Godoy Cruz voitti Nalcional B:n apertura-mestaruuden ja nousi ensi kertaa historiansa aikana pääsarjaan voitettuaan karsintavastustajansa Nueva Chicagon. Kesällä 2007 seura putosi pääsarjasta, mutta kykeni nousemaan takaisin vuoden kuluttua.


title: João Guimarães Rosa

text: João Guimarães Rosa (27. kesäkuuta 1908 Cordisburgo, Brasilia – 19. marraskuuta 1967 Rio de Janeiro) oli brasilialainen kirjailija. Hän kuuluu 1900-luvun Brasilian merkittävimpiin kirjailijoihin. Hän oli koulutukseltaan lääkäri, mutta toimi diplomaattina eri maissa Euroopassa ja Etelä-Amerikassa. Hänet valittiin Brasilian kirjallisuusakatemiaan, Academia Brasileira de Letrasiin, kolme päivää ennen kuolemaansa.


title: João Guimarães Rosa

text: Guimarães Rosan tunnetuin teos on vuonna 1956 ilmestynyt omaperäinen romaani "Grande Sertão: Veredas", jota on verrattu James Joycen "Odysseukseen". Hänen teoksiaan ei ole suomennettu.


title: Rio de Janeiron liittovaltionyliopisto

text: Rio de Janeiron liittovaltion yliopisto (, rinnakkaisnimi vuodesta 2000 Universidade do Brasil) on brasilialainen yliopisto, jonka perusti 1920 presidentti Epitácio Pessoa Rio de Janeiroon. Se on historiansa aikana toiminut useilla eri nimillä. Yliopisto perustettiin yhdistämällä kolme itsenäistä korkeampaa oppilaitosta:Niiden yhteyteen perustettiin myöhemmin muita yksikköjä, kuten "Escola Nacional de Belas Artes" (taiteiden tiedekunta) ja "Faculdade Nacional de Filosofia" (filosofinen tiedekunta).


title: Rio de Janeiron liittovaltionyliopisto

text:
Yliopisto toimii alkujaan parantolaksi rakennetussa uusklassiseen tyyliin suunnitellussa rakennusryhmässä Avenida Pasteurin varrella Urcan kaupunginosassa lähellä Praia Vermelhaa (Punainen ranta).
Shanghain Jiao Tong -yliopiston julkaiseman listan mukaan, UFRJ on vuonna 2015 maailman parhaiden yliopistojen listalla 301-400 parhaan ryhmässä, eli sijoittuu Brasilian yliopistoista viiden parhaan joukkoon.


title: José Pekerman

text: José Pekerman (s. 3. syyskuuta 1949) on argentiinalainen jalkapallovalmentaja ja entinen keskikenttäpelaaja. Pekerman tunnetaan erityisesti menestyneenä nuorten joukkueiden valmentajina. Tammikuusta 2012 lähtien hän on toiminut Kolumbian maajoukkueen päävalmentajana.


title: José Pekerman

text: Pelaajaurallaan keskikentällä viihtynyt Pekerman on lapaternalilaisen Argentinos Juniorsin kasvatti. Seuran edustusjoukkueeseen hän nousi vuonna 1970, ja pelasi seurassa aina kauteen 1974 saakka 134 ottelua, joissa teki 12 maalia. Vuonna 1974 Pekerman siirtyi Kolumbiaan Independiente Medellínin joukkueeseen, missä hän pelasi uransa kolme viimeistä kautta jouduttuaan lopettamaan uransa polvivamman takia vuonna 1978, vain 28 vuoden iässä.


title: José Pekerman

text: Pekerman aloitti valmentajauransa kotimaassaan Argentiinassa vuonna 1981 Chacarita Juniorsin juniorijoukkueen valmentajana. Vuonna 1982 hän siirtyi samaan tehtävään kasvattajaseuraansa Argentinos Juniorsiin, ja kymmenen vuoden kuluttua 1992 chileläisen Colo-Colon juniorivalmentajaksi.


title: José Pekerman

text: Vuonna 1994 ilman vailla suuria saavutuksia ollut Pekerman nimettiin Argentiinan nuorten maajoukkueen peräsimeen, apulaisinaan Hugo Tocalli ja Eduardo Urtasun. Valinta oli melkoinen yllätys ja aiheutti huomattavaa keskustelua. Pian Pekerman kuitenkin vaimensi kriitikot, kun hän valmensi joukkueen kolmeen maailmanmestaruuteen vuosina 1995, 1997 ja 2001 sekä kahteen Etelä-Amerikan mestaruuteen vuosina 1997 ja 1999.


title: José Pekerman

text: Vuonna 2003 Pekerman siirtyi Espanjaan aladivisioonaseura Leganésin urheilutoimenjohtajaksi, mutta hommat eivät sujuneet ja Pekerman palasi takaisin kotimaahansa. Pekermanille oli tarjottu Argentiinan maajoukkueen päävalmentajan pestiä jo 1998 MM-kisojen jälkeen, mutta hän oli kieltäytynyt ja suositellut tehtävään Marcelo Bielsaa. Bieslan lähdettyä vuonna 2004 valittiin Pekerman päävalmentajaksi. Hän johdatti joukkueen 2006 Saksan MM-kisoihin. Argentiina selviytyi puolivälieriin saakka, missä isäntäjoukkue Saksa veti pitemmän korren. Pekermanin vaihtoratkaisut ottelussa aiheuttivat suurta kohua ja kritiikkiä. Pekerman itse erosi valmentajan tehtävistä putoamisen jälkeen, vaikka Argentiinan palloliiton johtaja Julio Grondona yritti saada häntä jatkamaan.


title: José Pekerman

text: Nykyisessä toimessaan Tolucan päävalmentajana Pekerman aloitti toukokuussa 2007. Hän toimi seuran valmentajana kauden 2008 loppuun saakka. Helmikuussa 2009 hänestä tuli Tigres de la UANLin päävalmentaja, mutta huonojen tulosten vuoksi hän sai potkut jo Clausura-kauden jälkeen toukokuussa.


title: José Pekerman

text: Tammikuussa 2012 Pekermanista tuli Kolumbian maajoukkueen päävalmentaja tavoitteena johdattaa maa MM-kisoihin 2014. Pekerman onnistui tavoitteessaan ja Kolumbia pelasi MMkisoissa ensimmäistä kertaa 16 vuoteen. Kolumbia oli lopputurnauksessa vahva ja voitti kaikki alkulohkonsa ottelut. Tie nousi kuitenkin pystyyn puolivälierissä, kun joukkue taipui tiukan taistelun jälkeen kisaisäntä Brasilialle 2–1. Kisojen jälkeen Kolumbian jalkapalloliitto teki Pekermanin kanssa nelivuotisen jatkosopimuksen. Vuoden 2015 Copa Américassa Kolumbia pelasi nihkeämmin, mutta selvisi pudotuspeleihin lohkokolmosena. Tie katkesi puolivälierissä rangaistuspotkukilpailussa kärsittyyn tappioon Argentiinalle.Pekermanin isovanhemmat olivat Ukrainan juutalaisia siirtolaisia, jotka asettuivat asumaan Entre Ríosin maakuntaan. Uskonnoltaan juutalainen Pekerman on itsekin syntynyt Entre Ríosissa Villa Domínguezin kylässä. Pekermanilla on kaksi lasta.


title: Darrell Green

text: Darrell Ray Green (s. 15. helmikuuta 1960 Houston, Texas) on yhdysvaltalainen entinen amerikkalaisen jalkapallon pelaaja.


title: Darrell Green

text: Green sai NFL-varauksen vuonna 1983, kun Washington Redskins varasi hänet numerolla 28 NFL Draftin ensimmäisellä kierroksella. Kulmapuolustajana pelannut Green edusti Redskinsiä koko NFL-uransa, vuodesta 1983 vuoteen 2002. 20 kautta samassa seurassa on jaettu NFL-ennätys. Ennätyksen Greenin kanssa jakaa Jackie Slater (Los Angeles/St. Louis Rams 1976–1995). Ennen ammattilaisuraansa Green pelasi Texas A&I University–Kingsvillen amerikkalaisen jalkapallon joukkueessa ja kilpaili myös yleisurheilussa. Nopeudestaan tunnettu Green juoksi yliopistourheiluaikanaan 100 metriä parhaimmillaan aikaan 10,08.


title: Darrell Green

text: Green oli voittamassa kahta Super Bowlia. Vuonna 1988 Redskins voitti loppuottelussa Denver Broncosin 42–10 ja vuonna 1992 Buffalo Billsin 37–24. Hänen tulokaskautensa Super Bowlissa vuonna 1984 Redskins hävisi Los Angeles Raidersille 9–38.


title: Darrell Green

text: Green pelasi NFL-uransa viimeisen ottelun 29. joulukuuta 2002, jolloin Redskins kohtasi Dallas Cowboysin. Redskins voitti ottelun 20–14. Green oli tuolloin 42-vuotias, vanhin kulmapuolustaja NFL:n historiassa. Green pelasi urallaan yhteensä 295 NFL:n runkosarjaottelua, enemmän kuin kukaan muu puolustuspelaaja liigan historiassa, ja hänelle kertyi näissä otteluissa yhteensä 54 syötönkatkoa, mikä on Redskinsin seuraennätys. Green pelasi seitsemänä vuonna NFL:n tähdistöottelussa Pro Bowlissa ja hän on nelinkertainen All-Pro-pelaaja.


title: Darrell Green

text:
Green valittiin NFL:n 1990-luvun tähdistöjoukkueeseen ja vuonna 2004 College Football Hall of Fameen. Vuonna 2008 hänestä tuli Pro Football Hall of Famen jäsen.
Green on ollut naimisissa vuodesta 1985. Hänellä ja vaimollaan on kolme lasta, kaksi tytärtä ja poika.


title: Malikat

text: Malikat ("Clitocybe") on historiallinen Tricholomataceae-heimoon kuuluva sienisuku, jonka taksonominen asema on muuttunut useaan otteeseen. Alun perin nimitys on viitannut vahakkaat pois lukien valkoitiöisiin helttasieniin, joiden heltat ovat johteiset erotukseksi valmuskoista. Nykytietämyksen mukaan kyseessä on pikemmin yläsuku, johon kuuluu myös sinivalmuskan suku "Lepista" sekä nuijamalikan suku "Ampulloclitocybe". Myös tähtimalikka, vahamalikka, isomalikka sekä jättimalikka luetaan pääsääntöisesti omiin sukuihinsa "Omphaliaster", "Pseudoomphalina", "Infundibulicybe" ja "Leucopaxillus". Erikseen on vielä valemalikka "Pseudoclitocybe".


title: Malikat

text: Monet malikat ovat kelpo ruokasieniä, mutta etenkin valkoisia malikoita on varotettu nauttimasta eräiden lajien lievän myrkyllisyyden takia ja siksi että niitä on huomattavan vaikeaa määrittää täsmällisesti lajeittain.


title: Malikat

text: Tunnettuja malikoita ovat


title: Masyaf

text: Masyaf () on Syyriassa sijaitseva kaupunki, jossa on suuri keskiaikainen linna.


title: Masyaf

text: Linna sijaitsee Orontes-joen rehevässä laaksossa, noin 60 kilometriä länteen Hamasta. Sen tehtävänä oli suojella kauppareittejä sisämaan kaupunkeihin, kuten Baniyasiin. Linna itsessään oli rakennettu noin 20 metriä sitä ympäröivää tasankoa korkeammalle.


title: Masyaf

text: Todisteet viittaavat siihen, että linnan alimmat osat ja perusteet olisivat bysanttilaista alkuperää. Myöhemmin linnaa parantelivat nizari-ismailiitit, mamelukit ja ottomaanit. Ismailiitit valloittivat linnan vuonna 1141 Sanqurilta, joka oli pitänyt sitä hallussaan Saijarin Banu Mundiqhin puolesta, ja linnan muureja vahvisti myöhemmin Rashid ad-Din Sinan. Masyafista ja sitä ympäröidystä kaupungista muodostui nizarien emiraatti, joka kesti 1100-luvulta 1200-luvulle. Saladin piiritti kaupungin toukokuussa 1176, mutta piiritys ei kestänyt kauan vaan se päättyi pian rauhansopimukseen. Nykyiset tutkimukset osoittavat, että aluetta hallitsivat tällöin assassiinit.


title: Masyaf

text: Vuonna 1260 linna antautui mongolivalloittajille. Myöhemmin saman vuoden syyskuussa, nizarit kuitenkin solmivat liiton mamelukkien kanssa ja ajoivat mongolit Syyriasta. Linna siirtyi takaisin muslimeille ja Baibars otti sen haltuunsa helmikuussa 1270. Vuonna 1830 Ibrahim Pashan johtamien ottomaanien retkikunta teki hieman vaurioita linnaan.


title: Masyaf

text: Vuonna 2000 linnalla aloitettiin Aga Khanin kulttuurihistoriallisten kaupunkien avustusohjelman rahoittama restaurointityö.


title: Masyaf

text: Masyaf sekä sen linna esiintyvät keskeisessä osassa videopeleissä "Assassin’s Creed" ja "".


title: Chubut

text: Chubut tarkoittaa seuraavia asioita:


title: Filosofian historian kehityslinjoja

text: Filosofian historian kehityslinjoja on Petter Korkmanin ja Mikko Yrjönsuuren toimittama artikkelikokoelma, joka tarkastelee länsimaisen filosofian historiaa esisokraatikoista 1800-luvulle ja moderniin logiikkaan. Se esittelee filosofian historian ydinkäsitteitä sekä keskeisiä suuntauksia, ongelmia ja ajattelijoita. Aluksi pohditaan filosofian historian luonnetta. Kirjan lopussa on Mikko Yrjönsuuren artikkeli, jossa hän pohtii 1900-luvun filosofiaa. Teokseen kuuluu myös filosofinen oppisanasto.


title: Tienhaara (Viipurin mlk)

text: Tienhaara oli taajama entisessä Viipurin maalaiskunnassa, rautatien ja maantien varrella heti Viipurin ja Suomenvedenpohjan länsipuolella. Tienhaara sijaitsi paikassa, jossa Viipurista länteen johtava maantie haarautuu: eteläisempi haara, entinen Kuninkaantie vie Turkuun ja Helsinkiin, pohjoisempi vie Lappeenrantaan. Kolmihaarainen tienristeys oli muodostunut Kasakkakiveksi kutsutun ison siirtolohkareen ympärille.


title: Tienhaara (Viipurin mlk)

text: Tienhaarassa sijaitsi postitoimisto. Nykyisin paikalla sijaitsee venäläisen Tienhaaran eli Seleznjovon kunnan keskustaajama; kunta ulottuu Suomen rajalle asti.


title: Tienhaara (Viipurin mlk)

text: Tienhaarassa käytiin jatkosodan loppuvaiheessa 22.–25. kesäkuuta 1944 Tienhaaran taistelu. Kasakkakiveen on vuonna 1994 kiinnitetty taistelun muistolaatta.


title: Leena Ilmari

text: Leena (Helena) Ilmari (o.s. Kulovaara, myöh. "Kangas", 10. kesäkuuta 1913 Turku – 15. elokuuta 2008 Turku) oli suomalainen päätoimittaja, kulttuurivaikuttaja ja taiteen tukija.


title: Leena Ilmari

text: Ilmari valmistui Turun yliopistosta filosofian maisteriksi pääaineinaan kirjallisuustiede ja filosofia. Hän aloitti toimittajan uransa opiskeluaikana Uudessa Aurassa, johon hän kirjoitti kirja- ja teatteriarvosteluja ja oli sen vakituinen toimittaja 1937–1945. Sen jälkeen hän oli toimittajana Kansan Kuvalehdessä ja Suomen Kuvalehdessä ja 1963–1971 päätoimittajana Hopeapeilissä, jossa hän pakinoi nimimerkillä Vihreäpukuinen nainen.


title: Leena Ilmari

text: Leena Ilmarin ensimmäinen puoliso oli Unileverin Suomen-toimitusjohtaja Einari Kangas. Vuonna 1952 hän avioitui ohjaaja Wilho Ilmarin kanssa. Niin V. A. Koskenniemi kuin Mika Waltarikin kirjoittivat hänelle runoja, ja Waltari omisti hänelle kertomuksensa "Neljä päivänlaskua".


title: Einsatzkommando Finnland

text: Einsatzkommando Finnland, viralliselta nimeltään "Einsatzkommando der Sicherheitspolizei und des SD beim AOK Norwegen, Befehlsstelle Finnland", oli toisen maailmansodan aikana natsi-Saksan Pääturvallisuusvirasto RSHA:n alainen turvallisuuspoliisin erikoisyksikkö, joka toimi Pohjois-Norjan ja Pohjois-Suomen alueella jatkosodan aikana. Samanlaisia Einsatzgruppen-komennuskuntia toimi myös muualla Saksan itärintamalla. Suomessa yksikön tehtävänä oli etsiä ideologiset ja rodulliset viholliset ja sellaisiksi katsotut henkilöt sotavankien keskuudesta ja surmata nämä. Yksikköä komensi aluksi SS-Obersturmbannführer Gustav vom Felde, sekä kevättalvesta 1942 lähtien SS-Untersturmführer Wilhelm Laqua. Yksikkö käsitteli vankejaan kahdella saksalaisella sotavankileirillä, nämä olivat "Stalag 322", Norjan Elvenesissa ja toinen, "Stalag 309" Sallassa, alueella joka on nykyisin osa Venäjää. Sallassa toimineessa työleirissä oli myös 43 Suomen juutalaispakolaista ennen heidän siirtoaan Suursaareen.


title: Einsatzkommando Finnland

text: Valtiollinen poliisi (Valpo) asetti Einsatzkommando Finnlandin käyttöön toistakymmentä henkilöä, jotka erottelivat ja kuulustelivat sotavankeja Sallan leirillä. Kirjallisten ohjeiden mukaan tehtävänä oli erotella tiedustelulle hyödylliset vangit ja muut tuli teloittaa. Kuulustelijoilla oli valta valita ammuttavat vangit, teloittajina toimivat pääasiassa saksalaiset sotilaspoliisit. Osan suomalaisvirkailijoista tiedetään osallistuneen yksittäistapauksissa vankien teloituksiin ainakin pakoyritysten yhteydessä. Yleensä suomalaiset eivät kuitenkaan osallistuneet varsinaiseen tappamiseen, vaikka olivatkin osa teloituksiin johtanutta komentoketjua. Valpossa toiminnasta jätettiin tarkoituksellisesti asiakirjat laatimatta.


title: Einsatzkommando Finnland

text: Sen lisäksi että Valpo asetti virkailijoita yksikön käyttöön, Suomen puolustusvoimien päämajan alainen valvontaosasto luovutti lokakuun 1941 ja syyskuun 1942 välillä suomalaisilta vankileireiltä yhteensä 520 neuvostosotavankia Einsatzkommando Finnlandille. Perusteena luovutuksille oli, että Valpo arvioi sotavangit aktiivikommunisteiksi, tai etnisesti juutalaisiksi. Luovutetuista mahdollisesti 49 vankia oli juutalaisia. Saksalaiset ilmeisesti teloittivat suomalaisten luovuttamat sotavangit välittömästi.


title: Einsatzkommando Finnland

text: Saksalaisten hyökkäyksen pysähtyessä uusien sotavankien määrä laski nopeasti. Yksikkö lakkautettiin loppuvuodesta 1942. Vankileirit Stalag 309 ja 322 toimivat kuitenkin vielä vuoteen 1944.


title: Einsatzkommando Finnland

text: Einsatzkommando Finnlandin toiminnan toi julkisuuteen Oula Silvennoinen väitöskirjassaan, joka tarkastettiin Helsingin yliopistossa 27. syyskuuta 2008. Tutkimus perustuu Etsivän keskuspoliisin ja Valpon arkistojen analyysille, sekä Saksan, Viron, Ruotsin, Latvian ja Yhdysvaltain arkistoista löytyneeseen uuteen aineistoon. Tutkimus on osa valtioneuvoston kanslian aloittamaa tutkimushanketta sota-ajan vankiluovutuksista. "Suomi, sotavangit ja ihmisluovutukset 1939–55" on Kansallisarkiston tutkimushanke, jonka tarkoituksena on selvittää sodanaikaisia sotavankikuolemia suomalaisilla sotavankileireillä, Saksan kanssa toteutettuja ihmisluovutuksia ja -vaihtoja sekä sodanjälkeisiä luovutuksia ja palautuksia Neuvostoliittoon. Tutkimushankkeen käynnisti 2003 julkaistun Elina Sanan teoksen "Luovutetut" herättämä kiinnostus erityisesti ulkomailla.


title: Jordi Gené

text: Jordi Gené Guerrero (s. 5. joulukuuta 1970 Sabadell, Espanja) on espanjalainen autourheilija. Hän on kilpaillut vuodesta 2005 lähtien World Touring Car Championship -vakioautosarjassa, jossa hän ajaa SEAT:ia. Gené on ajanut urallaan muun muassa pikkuformuloilla, vakioautoilla, urheiluautoilla ja kuorma-autoilla. Genén pikkuveli on kilpa-autoilija Marc Gené.


title: Jordi Gené

text: Kartingin jälkeen Gené siirtyi kilpailemaan Fiat Unolla. Vuonna 1988 hän kilpaili Espanjan Formula Ford -sarjassa ja voitti mestaruuden. Gené lähti Englantiin viideksi vuodeksi ja kilpaili useaa tulevaa Formula 1 -kuljettajaa vastaan. Vuoden 1989 hän ajoi Formula Fordeilla Britannian sarjassa ja sijoittui Brands Hatchillä ajetussa Formula Ford Festivalissa neljänneksi. Vuodet 1990 ja 1991 kuluivat Britannian Formula 3:ssa. Vuonna 1991 Gené sijoittui toiseksi Macaun GP:ssä.


title: Jordi Gené

text: Marlboron tuella Gené siirtyi kansainväliseen Formula 3000 -sarjaan vuodeksi 1992. Hän ajoi Laurent Aïellon tallikaverina Pacific Racing -tallissa. Gené voitti kauden avauskilpailun Silverstonessa ja sijoittui loppupisteissä viidenneksi.


title: Jordi Gené

text: Vuonna 1993 Gené oli mukana yrittämässä Formula 1 -sarjaan yhdessä entisen F1-kuljettaja Adrián Camposin Bravo-tallin kanssa. Projekti peruutettiin, kun se todettiin sääntöjenvastaiseksi. Talli ilmestyi kuitenkin kauden avaukseen Etelä-Afrikan GP:hen, mutta se ei saanut osallistua tapahtumaan. Gené jatkoi vuodet 1993 ja 1994 F3000:ssa. Vuonna 1994 hän toimi lisäksi Benettonin F1-tallin testikuljettajana.


title: Jordi Gené

text: Vuodesta 1995 lähtien Gené on kilpaillut aktiivisesti koppiautoilla, kuten vakioautoilla, kuorma-autoilla ja urheiluautoilla. Vuodet 1995 ja 1996 hän kilpaili Espanjan vakioautosarjassa ja sijoittui ensimmäisenä vuonnaan toiseksi ja voitti jälkimmäisenä vuotena mestaruuden. Kaudella 1997 Gené ajoi Super Tourenwagen Cup -sarjassa ennen kuin siirtyi kausiksi 1998–1999 European Truck Racing Cupiin, joka on sarja, jossa kilpaillaan kuorma-autoilla.


title: Jordi Gené

text: Kaudet 2000–2004 Gené kilpaili Espanjan urheiluautosarjassa, jonka mestaruuden hän voitti vuonna 2003. Vuonna 2001 hän osallistui myös European Le Mans Series -sarjan kilpailuihin ja 2002–2004 European Touring Car Championshipin kilpailuihin. Lisäksi hän osallistui 2000 ja 2001 Le Mansin 24 tunnin ajoon, jossa hän voitti vuonna 2001 oman luokkansa. Kaudesta 2005 lähtien Gené on ajanut SEAT-autoa World Touring Car Championship -sarjassa eli WTCC:ssä. Sarjassa hän on voittanut neljä kertaa, viimeksi vuonna 2008.


title: Jordi Gené

text: Gené on naimisissa Monica-nimisen naisen kanssa, ja hänellä on kaksi lasta: Maria ja Jordi. Hän harrastaa vuoristopyöräilyä ja golfia. Genén pikkuveli Marc Gené on myös kilpa-autoilija, ja hän on kilpaillut Formula 1 -sarjassa.


title: Vesioinas

text: Vesioinas (myös oinaspumppu) on Joseph Michel Montgolfierin vuonna 1796 keksimä vesipumppu, joka saa käyttövoimansa virtaavan veden liike-energiasta.


title: Vesioinas

text: Pumpussa on vain kaksi liikkuvaa osaa, painolla tai jousella avautuva hukkaventtiili (4) ja takaiskuventtiili (5). Pumppu voi nostaa vettä 20 kertaa läpivirtaavan veden putouskorkeutta korkeammalle.


title: Vesioinas

text: 1. Virtaavan veden tuloputki


title: Vesioinas

text: 2. Läpivirtaavan veden poistoputki


title: Vesioinas

text: 3. Paineveden nousuputki (tuottoputki)


title: Vesioinas

text: 4. Hukkaventtiili jossa paino


title: Vesioinas

text: 5. Takaiskuventtiili


title: Vesioinas

text: 6. Painetankki


title: Vesioinas

text: Alla kerrottu tapahtumasarja toistuu jatkuvasti:Käynnissä oleva vesioinas pitää jatkuvaa hakkaavaa ääntä ja purskauttaa joka iskulla vettä myös ulos venttiilistään.


title: Vesioinas

text: Vesioinasta käytetään, kun halutaan nostaa pieniä vesimääriä suureen korkeuteen ja matalapaineista vettä on runsaasti saatavissa. Syöttöveden pudotuskorkeus voi olla 1–5 metriä, ja tuloputken pitää olla mahdollisimman suora ja vähintään 5–12 metriä pitkä. Pumpun nostama vesimäärä riippuu tuloveden pudotuskorkeuden ja pumpatun veden nostokorkeuden (mukaan lukien putkivastus) välisestä suhteesta.


title: Vesioinas

text: Vesioinaita voidaan laittaa useampia vierekkäin toimimaan samaan painejohtoon, mutta kullekin pumpulle pitää varata oma syöttöjohtonsa.


title: Abduction (tapahtuma)

text: Abduction oli Pohjois-Suomessa 1990-luvulla järjestetty vuosittainen demoskenetapahtuma eli demoparty, jossa pääpaino oli Amiga- ja PC-laitealustoilla. Kesäkuun alussa pidetyssä tapahtumassa kilpailtiin perinteisesti demo- ja introsarjoissa, tietokonegrafiikan ja -musiikin teossa sekä myös joissakin vapaamuotoisemmissa kompoissa. Lisäksi tarjolla oli partyverkko (ainakin kolmessa viimeisessä tapahtumassa), joka mahdollisti Internet-yhteydet ja verkkopelaamisen.


title: Abduction (tapahtuma)

text: Abduction pidettiin viisi kertaa, vuosina 1994–1998. Sitä järjesti alun perin pääosin Mindprobe-ryhmä ja myöhemmin voittoa tavoittelematon "Abduction Organizing ry". Tapahtuman sisäänpääsymaksu oli ilmeisesti aluksi alle 100 ja kolmena viimeisenä vuonna 100–120 Suomen markkaa. Tytöille sisäänpääsy oli ilmaista, kuten demopartyissa usein tapana on (tarkoituksena tietysti saada tyttöjä kiinnostumaan muuten niin miesvaltaisesta harrastuksesta).


title: Abduction (tapahtuma)

text: Ensimmäinen Abduction pidettiin Rovaniemellä kesällä 1994. Tapahtumassa kilpailtiin demo/intro-, grafiikka- ja tracker-musiikkikompoissa. Niitä oli vain PC:lle: Amiga-kompoja ei ollut. Tapahtuman on sanottu menneen suhteellisen hyvin, vaikka järjestäjillä ei ilmeisesti ollut aikaisempaa kokemusta demopartyn vetämisestä. Lopullinen osanottajamäärä oli noin 150.


title: Abduction (tapahtuma)

text: Toinen Abduction pidettiin myös Rovaniemellä, Korkalovaaran koululla. Uutta tapahtumassa olivat muun muassa Amiga-kompot ja levykkeiden välityksellä tapahtunut suosikkituotosten äänestäminen. Osanottajamäärä oli järjestäjien mukaan hieman alle 300.


title: Abduction (tapahtuma)

text: Vuonna 1996 Abduction muutti Ouluun. Siellä tapahtumapaikkana toimi Pohjankartanon koulu kaupungin keskustassa. Abductionin pääjärjestäjänä tuolloin toimineen Markus Auralan kirjoittaman uutisryhmäviestin mukaan tapahtumaan pääsylipun ostaneiden määrä oli noin 400.


title: Abduction (tapahtuma)

text: Vuosien 1997 ja 1998 Abductionit pidettiin edelleen Oulussa, tosin nyt toisella keskustan tuntumassa sijaitsevalla rakennuksella, Oulun urheilutalolla. Vuoden 1998 tapahtuman piti edellisvuosista poiketen tarjota muiden perinteiseksi muodostuneiden kompojen lisäksi myös pari Commodore 64 -kilpailua – demot ja musiikin – mutta demokompo jouduttiin perumaan demoehdokkaiden vähyyden vuoksi. Osanottajia vuoden 1998 tapahtumassa oli järjestäjien mukaan noin 300.


title: Abduction (tapahtuma)

text: Vuoden 1998 Abduction on jäänyt sarjassaan viimeiseksi. Abduction 2000 -tapahtuma oli suunnitteilla, mutta se peruttiin lopulta henkilöstöresurssien riittämättömyyden vuoksi.


title: Rauhan päivän kävely

text: Rauhan päivän kävely on kansainvälinen liikuntatapahtuma, jonka tarkoituksena on kävellä rauhan puolesta lähes 80 maassa. Samalla tehdään tunnetuksi YK:n rauhantyötä. Tapahtuman alullepanija oli Maailman veteraanijärjestö ja Suomessa sen suojelijana toimii presidentti Martti Ahtisaari. Nykyisin rauhan päivän kävelyn järjestävät Suomessa Sotainvalidien veljesliitto, Suomen sotaveteraaniliitto, Rintamaveteraaniliitto ja Suomen rauhanturvaajaliitto sekä joukko kansalaisjärjestöjä.


title: Rauhan päivän kävely

text:
Vuonna 2001 YK:n vuotuiseksi Rauhanpäiväksi vahvistettiin 21. syyskuuta. Rauhanpäivän merkityksen korostamiseksi Maailman veteraanijärjestö kehotti vuonna 2008 järjestämään kaikissa jäsenmaissa kansallisesti sovitettuja tapahtumia.
Ensimmäinen rauhan päivän kävely pidettiin 21. syyskuuta 2008. Suomessa tapahtuman aikana käveltiin noin 30 paikkakunnalla: Helsingissä, Espoossa, Vantaalla, Järvenpäässä, Tuusulassa, Lohjalla, Salossa, Turussa, Lahdessa, Kotkassa, Kouvolassa, Hämeenlinnassa, Tampereella, Porissa, Seinäjoella, Jyväskylässä, Kuopiossa, Mikkelissä, Kuhmossa, Oulussa, Rovaniemellä, Sodankylässä, Vaasassa, Lappeenrannassa, Joensuussa, Kemi-Torniossa ja Kokkolassa.


title: Rauhan päivän kävely

text:
Tapahtuman valtakunnallinen avaus oli Helsingissä Käpylän urheilupuistossa. Päivän aikana jaettiin muistoksi tapahtumaan osallistumisesta yli 10 000 pinssiä. Tapahtumasta on tarkoitus tehdä jokavuotinen perinne. Ensimmäiseen rauhan päivän kävelyyn otti osaa yhtä aikaa 51 maassa yli kaksi miljoonaa. Suomessa kävelijöitä oli noin 2 700. Vuonna 2012 kävelijöitä oli jo noin 15 000.
Seuraavan kerran kävely järjestetään 22. syyskuuta 2013 – tavoitteena on kerätä koko maassa 20 000 liikkujaa. Valtakunnallinen päätapahtuma on Salossa.


title: Kaskadihäiriö

text: Kaskadihäiriö () on skaalautumattoman verkon virhetilanne, jossa solmun toiminnan häiriö vaikuttaa sen viereisten solmujen toimintaan. Esimerkiksi Internetin reitittimen joutuminen epäkuntoon johtaa sen liikenteen siirtymisen viereisten reitittimien välitettäväksi, jolloin nämä voivat joutua palvelunestohyökkäystä vastaavaan tilanteeseen. Lisääntynyt kuormitus voi siirtyä näihin reitittimiin liitettyihin toisiin reitittimiin ja näistä yhä edelleen.


title: Kaskadihäiriö

text: Kaskadihäiriö voi esiintyä esimerkiksi yhteiskunnallisessa, taloudellisessa, sosiaalisessa, organisaation, biologisessa tai teknisessä verkoissa.


title: Filippiinienkakadu

text: Filippiinienkakadu ("Cacatua haematuropygia") on äärimmäisen uhanalainen Filippiineillä Palawanin, Mindanaon ja Tawitawin alueella elävä kakadulaji, jonka kanta on voimakkaasti vähentynyt 1950-luvulta alkaen . Lajin kauppaa säädöstellään CITES-sopimuksella .


title: Filippiinienkakadu

text: Kooltaan filippiinienkakadu on noin 31 cm. Linnun väritys on pääosin valkoinen, lukuun ottamatta vaaleankeltaisia läiskiä silmänvierustassa sekä pyrstön alaosaa, jossa on punaista ja keltaista. Aikuisen koiraan iiris on mustanruskea ja naaraan iiris on punaiseen vivahtava. Ulkonäöltään filippiinienkakadu muistuttaa salomoninkakadua ("Cacatua ducorpsii"), jolta kuitenkin puuttuu pyrstön punainen väri. Kauempaa filippiinienkakadun voi sekoittaa myös valkokeisarikyyhkyyn ("Ducula bicolor") .


title: Filippiinienkakadu

text: Filippiinienkakadun elinympäristöä ovat alankometsät yleensä alle 50 metrin korkeudessa, usein jokien tai rannikkojen läheisyydessä, missä kasvaa mangrovea. Sulkasadon aikaan ja pesimiskautena, joka kestää heinä–joulukuun, linnut siirtyvät uloimmille saarille. Pesimisajan ulkopuolella lintuja voi tavata riisi- ja maissipelloilla .


title: Filippiinienkakadu

text: Filippiinienkakadukannan kooksi arvioidaan 1 000–2 700 yksilöä . Suurimmat kantaan kohdistuvat uhat ovat laiton lintujen pyydystäminen häkkilinnuiksi ja alankojen metsien hakkaaminen. Linnut kerätään jo poikasina pesistä ja niistä maksetaan hyvä hinta.


title: Rocky II (soundtrack)

text: Rocky II on Rockyn uusintaottelu -elokuvan soundtracklevy, joka julkaistiin vuonna 1980. Vuonna 1977 julkaistu Rocky I oli Rocky-elokuvan soundtrack. Vuonna 1983 levy sai jatkoa Tiikerinsilmä – Rocky III elokuvan soundtracklevyllä nimeltä Rocky III – Eye Of The Tiger (suom. Rocky III – Tiikerinsilmä). Albumin tuottivat päänäyttelijä, ohjaaja, käsikirjoittaja ja tuottaja Sylvester Stallone ja kappaleet säveltänyt Bill Conti jotka olivat tuottaneet myös edellisen albumin. Albumi saavutti suuren suosion kuten edeltäjänsä ja kaikki muut Rocky-levyt.


title: Rocky III – Eye of the Tiger

text: Rocky III – Eye of the Tiger on vuonna 1983 julkaistun "Tiikerinsilmä – Rocky III" -elokuvan soundtrack.


title: S/S Equity

text: S/S Equity oli saksalainen höyrylaiva, joka toi kahdella matkallaan Saksasta Suomeen syksyllä 1917 aseita suojeluskuntia varten.


title: S/S Equity

text: S/S Equity oli alun perin englantilainen rahtilaiva, jonka saksalaiset olivat kaapanneet ja ottaneet omaan käyttöönsä. Ensimmäiselle matkalleen Suomeen S/S Equity lähti 27. lokakuuta 1917 Danzigista. Laivan lastina oli muun muassa 6500 venäläistä Mosin-Nagant kolmen linjan jalkaväkikivääriä, 500 Mauser-pistoolia, 30 venäläistä Maxim-konekivääriä, 4500 käsikranaattia ja 2,6 miljoona patruunaa. Lisäksi laivan mukana matkusti kahdeksan jääkärin ryhmä, jonka oli tarkoitus aloittaa suojeluskuntien kouluttaminen Pohjanmaalla (ks. Heiskasen staabi). Ryhmää johtivat Juho Heiskanen ja Lauri Tiainen, muut jäsenet olivat Arvid Kokko, Juho Komonen, Kalle Kuokkanen, Viljo Laakso, Einar Mäkinen ja Reino Vuolle. S/S Equityn matkan ja aselastin oli järjestänyt aktivistien johtomies Kai Donner.


title: S/S Equity

text: S/S Equityn lastista purettiin ensin puolet 31. lokakuuta Vaasan pohjoispuolella Maksamaan Västerössä ja sitten loput 1. marraskuuta Tolvmangrundetilla Larsmossa Pietarsaaren ulkopuolella. S/S Equityn mukana tulleet jääkärit organisoivat aseiden jakelun eteläisen Pohjanmaan suojeluskunnille ja muodostivat koulutusrenkaan, Juho Heiskasen mukaan nimetyn ns. Heiskasen staabin. Sen toiminnan tuloksena Etelä-Pohjanmaalla oli jo vuoden 1918 alkaessa 2 500–3 000 jääkäreiden peruskouluttamaa miestä.


title: S/S Equity

text: Toisen matkansa Suomeen S/S Equity aloitti 2. joulukuuta 1917. Mukana oli taaskin aselasti sekä 22 jääkärin ryhmä, jota johti jääkäri Asplund. S/S Equity saapui 8. joulukuuta 1917 Merikarvian lähistölle Revelin saaren tuntumaan. Sää oli tuulinen, satoi lunta ja meri oli osin jäässä. Aselaivan täytyi myös varoa Mäntyluodon vesillä partioivia venäläisiä "Berkut" ja "Kondor" risteilijöitä, joten lastin purku tapahtui pimeän aikaan. Aseita vastaanottamassa oli merikarvialaisen kalastaja Mauri Rantasen kalastusvene, joka kuljetti yön aikana kolmella eri matkalla aselastia Aspskärin ("Aspuskerin") saarelle, jonne aseet piilotettiin kallionkoloihin. Lastista saatiin maihin lopulta vain pieni osa lastista: kaksi konekivääriä, muutama laatikollinen kivääreitä, jonkin verran "lyhyitä aseita", käsikranaatteja sekä kaksi radiovastaanottimen akkumulaattoria. Myös 22 jääkärin ryhmä saatiin maihin ja se pääsi jatkamaan matkaansa sisämaahan. Aselastin purkaminen ei onnistunut kuin osittain, koska suuria veneitä omistaneet merikarvialaiset liikemiehet eivät olleet suostuneet tulemaan mukaan hankkeeseen ja käyttöön saatiin vain yksi kalastusvene.


title: S/S Equity

text: S/S Equityn ensimmäisellä lastin purkupaikalla Västerön Storsandvikenissä sijaitsee nykyisin Equityn muistomerkki.


title: Kuolleet kukat

text: Kuolleet Kukat oli tamperelainen punk-yhtye, joka toimi aktiivisesti vuosina 1984-86 ja 1993-95. Sen perustivat basisti Nappi, joka oli soittanut Riistetyissä ja Kaaoksessa, Kaaoksen entinen laulaja Jakke ja Bastardseissa soittanut rumpali Masa. Koska kaikki jäsenet olivat soittaneet tunnetuissa hardcore-punkyhtyeissä, Kuolleet Kukat oli eräänlainen kulttibändi jo heti synnyttyään.


title: Kuolleet kukat

text: 1980-luvulla Kuolleilta Kukilta ilmestyi vain EP "Isoveli valvoo", ja muut nauhoitukset jäivät julkaisematta levy-yhtiöiden kanssa syntyneiden epäselvyyksien vuoksi. 1980-luvun nauhoituksista julkaistiin EP "Vallankumous" 1993, ja Kuolleet Kukat aktivoitui pariksi vuodeksi.


title: Varakuningas

text: Varakuningas on kahden tai useamman maan tai hallintoalueen yhteisen hallitsijan sijainen alueella, joka kuuluu osana johonkin valtioon. Norjan perustuslaki määräsi 1814–1891, että maassa tuli olla varakuningas Ruotsin kuninkaan sijaisena. Intian varakuninkaaksi nimitettiin 1858–1947 Yhdistyneen kuningaskunnan korkeimpana edustajana toiminutta kenraalikuvernööriä.


title: Varakuningas

text: Meksikossa ja Perussa asetettiin varakuninkaat virkaansa 1500-luvulla. Nämä espanjalaisten aatelisten joukosta valitut miehet nimitti virkaansa Espanjan kuningas ja Consejo de Indias. Varakuninkailla oli laajat valtaoikeudet. He nimittivät siirtomaan virkamiehistön, saattoivat voimaan lait ja valvoivat intiaanien käännyttämistä kristinuskoon. Varakuninkaiksi kutsuttiin myös englantilaisten Irlantiin 1300-luvulla asettamia kuvernöörejä ja 1801–1921 Irlannissa olleita kenraalikuvernöörejä (Lord Lieutenant).


title: Brian Swenlin

text: Brian Swenlin (s. 12. tammikuuta 1969 Selma, Alabama, Yhdysvallat) on yhdysvaltalainen käsikirjoittaja ja tuottaja, joka on uransa aikana työskennellyt enimmäkseen Disneyn animaatioiden parissa, kuten Varjoankka, Aladdin, Mikin klubi, Kim Possible ja Keisarin uusi koulu.


title: Brian Swenlin

text: Swenlin kiinnostui piirtämisestä ala-asteella. High schoolissa hän julkaisi jo oman sarjakuvansa, ja Swenlin myi mainostilaa maksaakseen sarjakuviensa painokset 800 kopiosta numeroa kohden. Kiinnostuksensa myötä tarinan kerrontaan, hän siirtyi opiskelemaan San Bernardinoon Kalifornian osavaltion yliopistoon taidetta ja kommunikaatiota vuosiksi 1987–1988. Swenlin kuitenkin lähti koulusta aikaisemmin päästyään käsikirjoittamaan Walt Disney Television Animationille Varjoankan jaksoja. Sarjan jälkeen hän käsikirjoittanut Disneyn ohella useita tarinoita Warner Bros. Animationin tuottamiin animaatioihin, kuten Äly ja Väläys, , Xiaolin Showdown ja The Batman.


title: Daydreams for Adults

text: Daydreams for Adults on oululaisen Amazing Tails -yhtyeen toinen ja viimeiseksi jäänyt albumi. Se äänitettiin tammikuussa 1994, mutta julkaistiin vasta syyskuussa 2008.


title: Happy Hour Unhappy Days

text: Happy Hour Unhappy Days on oululaisen Amazing Tailsin ensimmäisen albumi. Levy julkaistiin kesäkuussa 1991.


title: Romanaisi

text: Romanaisi () on taajama ja maalaiskunta Leningradin alueen Seuloskoin piirissä Venäjällä. Se sijaitsee Karjalankannaksen eteläosassa Seuloskoin kaupungin koillispuolella Pietarin ja Laatokan välisen rautatien varrella. Taajamassa on asukkaita 5 600 ja kunnassa 7 300 henkeä (vuonna 2007).


title: Romanaisi

text:
Kunnan hallinnollinen keskus on Romanaisin taajama. Lisäksi siihen kuuluvat seuraavat asutuskeskukset: kylät Kähy (), Leppisaari (), Kähyn taajama ja Kornevan () asemanseutu. Toiseen maailmansotaan asti seudun pääväestön muodostivat inkerinsuomalaiset, jotka kuuluivat Rääpyvän luterilaiseen seurakuntaan. Suomalaisväestö karkotettiin muualle Neuvostoliittoon vuonna 1942.
Toisen maailmansodan aikana seudun läpi kulki ”Elämän tieksi” kutsuttu piiritetyn Leningradin huoltotie.


title: Romanaisi

text: Romanaisissa toimii lihan, maidon ja vihannesten tuotantoon erikoistunut maatalousyritys ZAO Sovhoz ”Romanovka”. 1980-luvulla Leppisaareen rakennettiin yksi Luoteis-Venäjän suurimmista sikaloista, jonka toimintaa jatkaa OAO Sputnik. Kähyyn on sijoitettu varuskunta.


title: Romanaisi

text: Kunnan ja samalla myös kunnanhallinnon päämies on Sergei Beljakov.


title: Kulttuuriraide

text: Kulttuuriraide on Helsingin Kulttuurikeskuksen kehittämisohjelma, jonka tavoitteena on rakentaa Myllypuron ja Mellunmäen välisestä kaupunginosaketjusta kulttuuriselta ilmeeltään ja vapaa-ajan palveluiltaan Helsingin vetovoimaisin esikaupunkialue. Kulttuuriraide-aluetta ovat Mellunmäki, Kontula, Vesala, Kurkimäki, Kivikko ja Myllypuro. Kulttuuriraide pyrkii luomaan puitteita alueen asukkaiden omaehtoiselle kulttuuritoiminnalle.


title: Kulttuuriraide

text: Kulluuriraiteen keskeisimpiä pysyviä toimipaikkoja ovat Kontupiste, Mellari ja Mellupiste. Lisäksi koko Mellunkylän käyttöön on perustettu alueportaali. Kaupungin hallintokunnista mukana ovat muun muassa sosiaalivirasto ja työväenopisto. Asukasyhdistykset, paikalliset seurat ja yksittäiset toimijat ovat mukana kehitystyössä.


title: Kaverin kanssa kalaan

text: Kaverin Kanssa Kalaan on Suomen Vapaa-ajankalastajien Keskusjärjestön nuorisohanke, jonka tavoitteena on parantaa nuorison kalastukseen ja luonnossa liikkumiseen liittyviä tietoja ja taitoja. Vuodesta 1998 lähtien hankkeessa on järjestetty kalastusaiheista ohjelmaa jo yli 300 000 nuorelle. Kampanjan kohderyhmänä ovat olleet peruskoulujen 4.–6. luokat.


title: Kaverin kanssa kalaan

text: Kampanja perustuu kalastusseurojen aktiivijäsenistä koulutettujen kalakummien opetusvierailuihin kouluille. Noin 300 kalakummia kiertävät kouluissa järjestämässä lapsille kalaretkiä koulujen lähivesille ja muuta kalastukseen perehdyttävää ohjelmaa. Kampanjan pääkohderyhmänä ovat peruskoulujen 5.–6. luokkien oppilaat. Nuorille suunnattua, monipuolisesti kalastuksesta kertovaa, Kaverin Kanssa Kalaan -kalastuslehteä jaetaan erilaisten tapahtumien yhteydessä 30 000 kappaletta. Merkittävän osan kampanjan toiminnasta muodostavat koululaisille joka toinen vuosi järjestettävät erilaiset kala- ja kalastusaiheiset tempaukset, joissa lapsilla on mahdollisuus tutustua monipuolisesti vapaa-ajankalastukseen. Tempaukset järjestetään pääosin kevään ja syksyn tempausviikoilla jotka ajoittuvat viikoille 21 ja 35. Vuosittain elokuun viimeisenä keskiviikkona vietetään Suomessa valtakunnallista kalastuspäivää. Valtaosa syksyn Kaverin Kanssa Kalaan tapahtumista pyritään järjestämään valtakunnallisen kalastuspäivän yhteydessä.


title: Kaverin kanssa kalaan

text: Näyttelijä Jasper Pääkkönen on toiminut vuodesta 2002 lähtien kampanjakummina. Avuksi kampanjakummin tehtäviin Pääkkönen sai vuonna 2006 toisen näyttelijän, Tuomas Reunasen. Vuonna 2008 tuli mukaan YleX:n toimittajana tunnettu Mikko "Peltsi" Peltola. Metalliyhtye Celestyn rumpali Jere Luokkamäki lupautui vuoden 2009 joulukuussa mukaan kampanjaan.


title: Kaverin kanssa kalaan

text: Suomen suurimmat kalastusvälinevalmistajat ja maahantuojat ovat osaltaan tukemassa ja mahdollistamassa kampanjan toteutusta. Yhteistyökumppaneiden tuotteilla lapset pääsevät tutustumaan kalastukseen ja perehtymään harrastuksessa käytettävään välineistöön. Yhteistyökumppaneiden lahjoittamia kalastusvälineitä myös jaetaan lapsille tempauspäivien yhteydessä. Kaverin Kanssa Kalaan -hanketta rahoittaa maa- ja metsätalousministeriö kalastuksenhoitomaksuvaroista.


title: Mike Milo

text: Mike Milo (s. 22. heinäkuuta 1965 New Jersey, Yhdysvallat) on yhdysvaltalainen Daytime Emmyllä palkittu animaatio-ohjaaja ja animaattori, joka on työskennellyt urallaan enimmäkseen Warner Bros. Animationin tuottamien animaatioiden parissa. Näihin kuuluvat muun muassa Tiny Toons, Taz-Mania, Animaaniset ja Xiaolin Showdown. Hän aloitti uransa vuonna 1990 animoimalla mainoksia Broadcast Artsille New Yorkissa.


title: Shelbyn piirikunta (Ohio)

text: Shelbyn piirikunta on piirikunta Ohiossa, Yhdysvalloissa, joka on nimetty Isaac Shelbyn mukaan. Sen suurin kaupunki on Sidney.


title: Shelbyn piirikunta (Ohio)

text: Shelbyn naapuripiirikuntia ovat Auglaize pohjoisessa, Logan idässä, Champaign kaakossa, Miami etelässä, Darke lännessä ja Mercer luoteiskulmassa.Piirikunnassa oli vuoden 2010 väestönlaskennassa 49 423 ihmistä. Etniset ryhmät jakautuvat valkoisiin, joita on 95,1%, mustiin (2,1%), alkuperäisamerikkalaisiin (0,2%) ja aasialaisiin (1,0%).


title: Shelbyn piirikunta (Ohio)

text: Kotitalouden mediaanitulo on 50 527 dollaria ja köyhyysrajan alapuolella oli 12,0% väestöstä 2007–2011 välisenä aikana.


title: Brasilian yliopisto

text: Brasilian yliopisto () on merkittävä brasilialainen yliopisto maan pääkaupungissa Brasíliassa. Yliopistoa koskeva laki säädettiin vuonna 1961 ja yliopiston avajaiset olivat huhtikuussa 1962.


title: Brasilian yliopisto

text: Yliopisto on yksi maan suurimmista ja arvostetuimmista liittovaltion rahoittamista yliopistoista. Yliopisto on monialainen yleisyliopisto, jossa on kuitenkin lisäksi muun muassa agronomis-eläinlääketieteellinen sekä teknisten tieteiden tiedekunta. Siihen kuuluu yhteensä 24 tiedekuntaa ja laitosta, joissa on kaikkiaan noin 50 eri opetusalan osastoa. Yliopisto on ollut opiskelemaan pyrkivien suosiossa ja sen pääsykokeista hyväksytyksi selviäminen on ollut tavallisesti vaikeata.


title: Brasilian yliopisto

text: Kansainvälisesti tunnettu brasilialainen arkkitehti Oscar Niemeyer suunnitteli yliopiston päärakennuksen, tieteen keskuslaitoksen (, ICC).


title: Ralf Rangnick

text: Ralf Rangnick (s. 29. kesäkuuta 1958) on saksalainen jalkapallovalmentaja ja entinen keskikenttäpelaaja. Hän työskentelee saksalaisen RB Leipzigin päävalmentajana kaudella 2018/19.


title: Ralf Rangnick

text: Rangnickin pelaajaura jäi varsin vaatimattomaksi. Hän aloitti VfB Stuttgartin organisaatiossa, muttei onnistunut nousemaan II-joukkuetta korkeammalle. Hän pelasi useissa saksalaisseuroissa alemmilla sarjatasoilla sekä englantilaisessa amatööriseura Southwick FC:ssä opiskellessaan Isossa-Britanniassa.


title: Ralf Rangnick

text: Rangnickin valmennusura alkoi oikeastaan jo 1980-luvun pelivuosina SSV Ulmissa, jossa hän toimi pelaamisen ohella juniorivalmentajana. 1980-luvulla hän toimi myös pelaajavalmentajana myös synnyinkaupunkinsa Viktoria Backnangissa sekä TSV Lippoldsweilerissa. Lopetettuaan peliuransa 1988 hän siirtyi kokonaan päävalmentajaksi pieneen SC Korbiin.


title: Ralf Rangnick

text: 1990 Rangnick palasi VfB Stuttgartiin, jossa hän toimi juniori- ja amatöörivalmentajana neljä vuotta. 1995 hän siirtyi Regionalliga Südissä pelanneen SSV Reutlingenin päävalmentajaksi. Rangnickin johdolla SSV Reutlingen sijoittui kauden 1995–1996 päätteeksi upeasti neljänneksi. Myös kausi 1996–1997 alkoi loistavasti ja syyskauden jälkeen SSV Reutlingen oli mukana nousukamppailussa. Tammikuussa 1997 Rangnick kuitenkin jätti seuran ja siirtyi jo entuudestaan tutun SSV Ulmin päävalmentajaksi.


title: Ralf Rangnick

text: SSV Ulm sijoittui kauden 1996–1997 päätteeksi kuudenneksi Regionalliga Südissä, mutta jo seuraavalla kaudella toiveet noususta täyttyivät Regionalligan voiton myötä. Rangnick jatkoi SSV Ulmin peräsimessä 2.Bundesliigassa kaudella 1998–1999. Tammikuussa 1999 tuli ilmi, että Rangnick oli tehnyt sopimuksen VfB Stuttgartin kanssa. Hänen tarkoituksenaan oli siirtyä uusin tehtäviin vasta kauden jälkeen, mutta tiedon tultua ilmi ja SSV Ulmin ajauduttua tappiokierteeseen Rangnick jätti Ulmin maaliskuussa ja siirtyi ennenaikaisesti 1.Bundesliigassa pelanneen VfB Stuttgartin peräsimeen.


title: Ralf Rangnick

text: Ensimmäisellä täydellä Stuttgart-kaudellaan 1999–2000 Rangnick luotsasi seuran hienosti Bundesliigassa kahdeksanneksi. Seuraava kausi ei kuitenkaan sujunut suunnitelmien mukaan. Vaikka Stuttgart eteni Saksan Cupissa välieriin ja UEFA Cupissa 16 parhaan joukkoon, eivät pelit Bundesliigassa ottaneet sujuakseen. Putoamiskamppailuun vajonnut Stuttgart erottikin Rangnickin helmikuussa 2001 Hertha Berlinille kärsityn 0–1 tappion jälkeen.


title: Ralf Rangnick

text: Kesällä 2001 Rangnick siirtyi 2.Bundesliigassa pelanneen Hannover 96:n päävalmentajaksi. Kaudesta tuli menestys ja Hannover 96 voitti 2.Bundesliigan mestaruuden tehden ennätykselliset 93 maalia kauden aikana. 13 vuoden tauon jälkeen pääsarjatasolle palanneen Hannoverin kausi 2002–2003 sujui kohtuullisen hyvin tuoden Bundesliigassa sijan 11. Kaudella 2003–2004 esitykset olivat kuitenkin kehnoja ja Rangnick sai potkut maaliskuussa 2004 Hannoverin hävittyä Borussia Mönchengladbachille 0–1.


title: Ralf Rangnick

text: Syyskuussa 2004 Rangnick palasi jälleen 1.Bundesliigaan, kun FC Schalke 04 palkkasi hänet Jupp Heynckesin seuraajaksi. Alku oli jälleen loistelias ja kauden 2004–2005 päätteeksi gelsenkircheniläiset olivat Bundesliigassa kakkosena edeten myös Saksan Cupin finaaliin, jossa FC Bayern München oli kuitenkin parempi maalein 2–1. Kausi 2005–2006 ei kuitenkaan lähtenyt käyntiin lupaavissa merkeissä. Schalke putosi Mestarien liigasta jo lohkovaiheessa ja Saksan Cupissakin tie katkesi jo 2. kierroksella nöyryyttävään 6–0 tappioon Eintracht Frankfurtille. Rangnick saikin potkut joulukuussa hieman ennen joulutaukoa.


title: Ralf Rangnick

text: Rangnick palasi valmennustehtäviin kesällä 2006 otettuaan vastaan Regionalliga Südissä pelanneen TSG 1899 Hoffenheimin päävalmentajan tehtävät. Rangnickin johdolla TSG Hoffenheim nousi ryminällä Saksan jalkapallokartalla. Kauden 2006–2007 päätteeksi se sijoittui toiseksi Regionalligassa ja nousi 2.Bundesliigaan. Menestys jatkui myös sarjatasoa korkeammalla ja kauden 2007–2008 jälkeen Rangnick miehistöineen juhli 2.Bundesliigan toista sijaa ja nousua pääsarjatasolle.


title: Ralf Rangnick

text: Rangnickin johdolla Hoffenheim menestyi odotuksiin nähden loistavasti Bundesliigassa kaudella 2008–2009. Vahvan syyskauden jälkeen seuran meno alkoi kuitenkin hieman hiipua ja loppusijoitus oli 7:s. Kausi 2009–2010 oli huomattavasti vaikeampi ja Hoffenheim vajosi alempaan keskikastiin. Huhut Rangnickin jatkon ympärillä kiihtyivät ja maaliskuussa 2010 kerrottiin, että jatkosta tullaan keskustelemaan vasta kauden päätyttyä. Rangnickia veikkailtiin vahvasti VfL Wolfsburgin uudeksi päävalmentajaksi. Spekulaatiot Rangnickin tulevaisuudesta päättyivät toukokuussa 2010, kun hän allekirjoitti vuoteen 2012 ulottuvan jatkosopimuksen TSG 1899 Hoffenheimin kanssa.


title: Ralf Rangnick

text: Tammikuun alussa 2011 Rangnick jätti yllättäen tehtävänsä TSG Hoffenheimin päävalmentajana. Eron syynä oli seurajohdon päätös myydä Luis Gustavo FC Bayern Müncheniin ilmoittamatta asiaa Rangnickille.


title: Ralf Rangnick

text: Rangnickin ei tarvinnut olla kauan työttömänä, sillä jo maaliskuun puolivälissä 2011 FC Schalke 04 palkkasi hänet erotetun Felix Magathin seuraajaksi kesään 2014 ulottuvalla sopimuksella. Rangnickin johdolla Schalke paransi peliesityksiään ja eteni Mestarien liigassa historiallisesti välieriin, joissa se kuitenkin hävisi Manchester Unitedille. Saksan cupissa Rangnick esiintyi urallaan toistamiseen Schalken kanssa, ja tällä kertaa 5–0 murskavoitto MSV Duisburgista toi myös mestaruuden.


title: Ralf Rangnick

text: Kausi 2011/12 alkoi Schalken osalta hyvin, kun joukkue kaatoi Saksan supercupissa edelliskauden Bundesliiga-mestari Borussia Dortmundin rangaistuspotkutkilpailun jälkeen 5–3. Rangnick erosi yllättäen tehtävästään 22. syyskuuta 2011. Eronsa syyksi hän ilmoitti burnoutin.


title: Ralf Rangnick

text: Toukokuussa 2012 lehdistössä alettiin spekuloida Rangnickin paluulla valmennustehtäviin. Saksalaismedian mukaan RSC Anderlecht, Beşiktaş JK ja West Bromwich Albion olisivat kiinnostuneita Rangnickista. Anderlechtille Rangnick vastasi "ei" toukokuun lopussa. Lopulta Rangnickista ei tullut yhdenkään seuran päävalmentajaa, vaan juhannuksena 2012 hän siirtyi energiajuomayhtiö Red Bullin urheiluosaston palvelukseen. Rangnick toimii sekä itävaltalaisen Red Bull Salzburgin että saksalaisen RB Leipzigin urheilutoimenjohtajana.


title: Ralf Rangnick

text: Toukokuussa 2015 RB Leipzig ilmoitti, että Rangnick toimii kaudella 2015/16 2. Bundesliigassa pelaavan RB Leipzigin päävalmentajana ja urheilutoimenjohtajana. Rangnickille sopimus tietää paluuta valmennustehtäviin neljän vuoden tauon jälkeen. Seuran tavoitteena oli nousu Bundesliigaan, ja siinä Rangnick suojatteineen onnistui. Kausi päättyi RB Leipzigin osalta kakkossijaan ja suoraan nousuun Bundesliigaan. Kauden jälkeen Rangnick siirtyi päävalmentajan tehtävistä täysipäiväisesti seuran urheilutoimenjohtajaksi.


title: Ralf Rangnick

text: Heinäkuussa 2018 RB Leipzig vahvisti, että Rangnick toimii kaudella 2018/19 seuran päävalmentajana. Sopimus kattaa yhden kauden ja kesällä 2019 seuran päävalmentajaksi nousee Julian Nagelsmann.


title: Belgian urheilu

text: Belgiassa jalkapallo ja pyöräily ovat suosittuja urheilulajeja. Belgialaiset ovat menestyneet etenkin näissä lajeissa. Myös tennis ja yleisurheilu ovat saaneet suurta suosiota. Maa on myös menestynyt lähinnä näissä lajeissa.


title: Belgian urheilu

text: Kansainvälisesti tunnettuja belgialaisia urheiluhahmoja ovat tennispelaajat Justine Henin ja Kim Clijsters, yleisurheilijat Kim Gevaert ja Tia Hellebaut sekä pyöräilijä Tom Boonen. Belgialainen Eddy Merckx on kaikkien aikojen menestynein maantiepyöräilijä. Lisäksi KOK:n puheenjohtaja Jacques Rogge on Belgiasta.


title: Klovninuoliainen

text: Klovninuoliainen ("Botia histrionica") on aasialainen kala, jota pidetään yleisesti akvaarioissa. Se on kotoisin Intian ja Myanmarin alueelta. Klovninuoliainen kasvaa usein noin 12 senttiä pitkäksi. Akvaarioissa se elää mielellään pienissä ryhmissä, ja on melko kiltti laji. Klovninuoliainen tarvitsee akvaarioissa lähinnä hiekkapohjan ja paljon piilopaikkoja. Se syö kasvis- ja lihapitoista ruokaa.


title: Club Atlético Lanús

text: Club Atlético Lanús on urheiluseura Lanúsin kaupungista, Buenos Airesin maakunnasta, Argentiinasta. Seuran päälaji on jalkapallo, jossa se pelaa Argentiinan pääsarjassa. Myös seuran koripallojoukkue pelaa maan korkeimmalla sarjatasolla.


title: Club Atlético Lanús

text: Club Atlético Lanús perustettiin vuonna 1915. Se oli heti alusta saakka mukana, kun Argentiinan 1. divisioonasta tuli ammattilaissarja vuonna 1931, mutta vuosikymmenten ajan joukkueen menestys vaihteli ja se vuoron perään putosi ja nousi pääsarjan ja kakkosdivisioonan välillä. Ensimmäisen ylimmän sarjatason mestaruutensa koko historiansa aikana seura voitti vuonna 2007 apertura-sarjasta.


title: Club Atlético Lanús

text: Kotiottelunsa Lanús pelaa vuonna 1929 rakennetulla "La Fortaleza" -stadionilla. Lanúsin paikallisvastustaja on naapurikaupungin Banfield. Seurojen välisistä kohtaamisista käytetään nimitystä "etelän klassikko" ("clásico del sur").


title: Club Atlético Lanús

text: Jalkapallon lisäksi Lanúsin toimintaan kuuluvat seuraavat lajit: aikido, judo, koripallo, käsipallo, lentopallo, maahockey, taekwondo, telinevoimistelu, tennis, uinti ja yleisurheilu.


title: Necrophagia

text: Necrophagia on Ohion Wellsvillestä, Yhdysvalloista kotoisin oleva death metal -yhtye. Yhtye perustettiin vuonna 1983 ja oli siis yksi ensimmäisistä death metal -yhtyeistä. Nimi Necrophagia tarkoittaa ruumiin syömistä (kreikan sanoista "nekron" [ruumis] ja "fagein" [syödä]).


title: Necrophagia

text: Merkittävin musiikillinen vaikuttaja Necrophagian musiikkiin oli brittiläinen Venom, mutta ideologisesti yhtye otti paljon vaikutteita gore- ja slasher-elokuvista. Yhtyeen debyytti Season of the Dead oli aikanaan hyvin vaikutusvaltainen julkaisu.


title: Andorran jalkapallo

text: Andorran jalkapallon tärkein hallintoelin on Andorran jalkapalloliitto. Andorran jalkapallomaajoukkue on saanut osallistua FIFAn ja UEFAn alaisiin kilpailuihin vuodesta 1996 lähtien.


title: Andorran jalkapallo

text: Andorrassa on seurajoukkueille kaksi sarjatasoa: Primero Divisió ja Segona Divisió. Lisäksi järjestetään Andorran Cupia ja Supercupia, jossa kohtaavat sarjan ja cupin voittajat.


title: Andorran jalkapallo

text: Andorrasta ei ole lähtöisin juurikaan kuuluisia pelaajia. Ehkä tunnetuimmat pelaajat ovat Espanjaa edustanut Albert Celades sekä maalivahti Koldo.


title: Kimberly Leach

text: Kimberly Diane Leach (28. lokakuuta 1965 – 9. helmikuuta 1978) oli yhdysvaltalaisen sarjamurhaajan Ted Bundyn viimeinen ja nuorin tunnettu uhri. Leach oli 12-vuotias koululainen Lake Cityn ala-asteella Floridan Lake Cityssä.


title: Kimberly Leach

text: 9. helmikuuta 1978 Leach unohti rahapussinsa luokkahuoneeseensa. Huomattuaan tämän hän lähti hakemaan sitä vähän ajan kuluttua välitunnista auditoriossa. Hän ei koskaan palannut. Sinä aamuna lääketieteellisteknikko Clarence L. Anderson näki, kuinka nuori tyttö ohjattiin koulun pihalta valkoiseen pakettiautoon miehen seurassa. Anderson luuli miestä tytön isäksi. Myöhemmin mies tunnistettiin Bundyksi. Kun Leach ilmoitettiin kadonneeksi, alkoi kahden kuukauden mittainen etsintä, kunnes lopulta 7. huhtikuuta hänen osaksi mädäntynyt ruumiinsa löydettiin peltivajasta läheltä Suwannee-jokea noin 35–40 mailin päästä hänen koulustaan. Hänen päällään oli pelkkä villapusero, joka oli sidottu hänen kaulansa ympärille. Loput vaatteet löydettiin lähistöltä. Leachin alushousuista löytyi siemennestetahroja.


title: Kimberly Leach

text: Tutkimuksissa Leachin todettiin menehtyneen kuolettavaan vammaan kaulan alueelle. Vammojen perusteella todettiin, että Bundy oli raiskannut hänet, viiltänyt hänen kurkkunsa auki ja vahingoittanut hänen sukuelimiään jollain terävällä esineellä. Bundy tuomittiin syylliseksi Leachin murhaan ja hän kuoli sähkötuolissa 24. tammikuuta 1989.


title: Gregory Rabassa

text: Gregory Rabassa (9. maaliskuuta 1922 Yonkers, New York – 13. kesäkuuta 2016 Branford, Connecticut) oli yhdysvaltalainen kirjallisuuden kääntäjä, joka käänsi espanjasta ja portugalista englantiin. Hän opetti Queens Collegessa.


title: Gregory Rabassa

text: Rabassa syntyi kuubalaiseen emigranttiperheeseen. Hän palveli toisessa maailmansodassa Yhdysvaltojen sotatiedustelun Office of Strategic Servicesin palveluksessa salakirjoittajana. Hän suoritti bachelor-tutkinnon Dartmouth Collegessa ja ilmoittautui jatko-opiskelijasta Columbian yliopistoon, jossa hän lopulta sai tohtorin arvon. Hän opetti Columbian yliopistossa runsaat kymmenen vuotta kunnes vastaanotti viran Queens Collegessa.


title: Gregory Rabassa

text: Hänen työskentelykieliään olivat pääasiassa espanja ja portugali. Hän käänsi englanniksi merkittävien latinalaisamerikkalaisten kirjailijoiden teoksia, kuten Julio Cortázar, Jorge Amado ja Gabriel García Márquez. Cortázarin neuvosta García Márquez odotti kolme vuotta, että Rabassan aikataulussa olisi tilaa kääntää englanniksi hänen teoksensa "Sadan vuoden yksinäisyys". Myöhemmin hän totesi, että Rabassan käännös on parempi kuin hänen espanjankielinen alkuperäisteoksensa. Rabassan työtapa oli kääntää suoraan lukematta kirjaa etukäteen.


title: Gregory Rabassa

text: Rabassalla oli erityisen läheinen ja tuottelias työsuhde Cortázarin kanssa. Heille oli yhteistä intohimo jazziin ja sanaleikkeihin. Cortázarin romaanin "Rayuela" käännöksestä Rabassa sai National Book Awardin kääntäjänpalkinnon. Hän sai 2006 National Medal of Arts -palkinnon.


title: Gregory Rabassa

text: Hän kirjoitti kokemuksistaan kääntäjänä muistelmat "".


title: Gregory Rabassa

text: Hän käänsi muun muassa seuraavien kirjailijoiden teoksia: Juan Benet, Jorge Franco, Julio Cortázar, Gabriel García Márquez, Clarice Lispector, Luis Rafael Sánchez, José Lezama Lima, Mario Vargas Llosa, Machado de Assis, António Lobo Antunes, Osman Lins ja Jorge Amado.


title: Club Atlético San Martín (Tucumán)

text: Club Atlético San Martín on pääsarjatason jalkapalloseura San Miguel de Tucumánin kaupungista Argentiinasta.